
<סדר היום:>
<מצוקה וקיפוח 150 תושבים בחיבור לרשת החשמל  -  שכונת נוף טליה בצפת>
נכחו:

<חברי הוועדה:> 
מכלוף מיקי זוהר – היו"ר
חברי הכנסת:
עבדאללה אבו מערוף
חיליק בר
דב חנין
יעל כהן פארן

נחמן שי

<מוזמנים:> 
	אילן שוחט
	–
	ראש עיריית צפת

	רוני בן אבו
	–
	מנכ"ל עיריית צפת

	רחמים מדינה
	–
	מנהל אזור צפת, חברת החשמל

	דוד ווקנין
	–
	מנהל אזור כרמיאל- לשעבר מנהל אזור צפת, חברת החשמל

	שי גליקמן
	–
	בא כוח נאמן חברת באראט בהקפאת הליכים, חברת שלמה נס

	אורי סגרה
	–
	דייר

	אברהם וענונו
	–
	דייר

	יואב הלאל
	–
	דייר

	אורי אברהם בוסקילה
	–
	דייר

	ויקטוריה אלקבץ
	–
	דייר

	איל זוכמן
	–
	דייר

	מאיר אסרף
	–
	שדלן/ית


<מנהל/ת הוועדה:>
אריאלה אהרון
<רישום פרלמנטרי:>
הילה מליחי
<מצוקה וקיפוח 150 תושבים בחיבור לרשת החשמל – שכונת נוף טליה בצפת>
<היו"ר מכלוף מיקי זוהר:>
שלום. ברוכים הבאים. שלום לכולם. אני מתכבד לפתוח את ישיבת הוועדה המיוחדת לצדק חלוקתי ושוויון חברתי. הנושא היום הוא המצוקה של 150 תושבים בעיר צפת בשכונת נוף טליה, לנוכח העובדה שמצב החשמל שם הוא לא המצב הנדרש. להצלחה אבות רבים, ולכישלון יש רק אב אחד. היום אנחנו ננסה לברר מה הנסיבות, ואם ניתן לפתור את זה, כי בסופו של דבר אנחנו חרטנו על דגלנו בוועדה הזו שהנושאים שחשובים לנו הם נושאים של אנשים שאינם מקבלים את המענה האידיאלי, או את המגיע להם, ובמיוחד אזרחי הפריפריה. זו מהותה של הוועדה. אני מבקש לפתוח את הדיון. ברשותכם, אני רוצה שבתחילת הדיון ידברו הסובלים, אלו שחווים את הבעיה הזאת יום-יום, ומשם נתקדם לשאר הדוברים. ראשון הדוברים יהיה אורי בוסקילה, שהוא גם יושב-ראש הפורום של הסגנים. גם אני הייתי חבר בו כסגן ראש עיריית קריית-גת. בבקשה אדוני, הבמה לרשותך.
<אורי אברהם בוסקילה:>
קודם כל, בוקר טוב לכולם. תודה רבה לך, יושב-ראש הוועדה, חבר הכנסת זוהר. אני יושב כאן – וחשוב לי לומר את זה בפתיח – לא כיושב-ראש פורום סגנים, לא כממלא מקום, ולא כחבר מועצת עיר. אני יושב פה בשני כובעים. כובע ראשון – בתי גרה במקום. חתני גר במקום. יש לי ארבעה נכדים שחיים במקום הזה. בכובע הזה אני יושב כאן. אין לי שום עניין פוליטי, ולא פוליטיקה עם אילן שוחט, שאני מכיר אותו כמה שנים, וקשרים, היינו מדברים. תמיד כשהייתי בא לצפת, הייתי מדבר אתו. אין לי שום קטע פוליטי בנושא הזה. 
<אילן שוחט:>
גם עכשיו אנחנו מדברים, לא?
<אורי אברהם בוסקילה:>
כל הזמן.

<אילן שוחט:>
שלא יצטייר שאנחנו במחלוקת. 

<אורי אברהם בוסקילה:>
חס ושלום. חלוקים על דברים מסוימים, אבל תמיד מדברים. חשוב לי בפתיח של הדברים לתת לכם אנקדוטה קטנה. שני הנכדים שלי, בשנה וחצי האחרונות, אושפזו ארבע פעמים בבית חולים מסיבות כאלה ואחרות, בגלל כל הבלגן והתופעות האלה שהם חווים בבנייה עצמה. כמו שפתחת, מיקי, חלילה, זאת לא ועדת חקירה ולא כלום. לכולנו פה יש מטרה אחת – כך אני משוכנע – לפתור את הבעיה הזאת. ואצלנו יש ביטוי יפה מאוד: הפה שאסר הוא הפה שהתיר. אני לא ידעתי עד לפני שנה וחצי-שנתיים עד כמה עמוק החבורה הזאת נמצאת בבור. לא ידעתי. חשוב לי לומר שאני 11 שנים שימשתי כיושב-ראש ועדת תכנון ובנייה ומחזיק תיק הנדסה בעיריית בת-ים, כך שהנושא הזה מוכר לי, עשיתי אותו, חתמתי על אלפי היתרים. אני יודע מה זה היתר בנייה ומה המשמעות החוקית של היתר בנייה. אנחנו פה – שוב, אני מדבר בשם בתי, הנכדים שלי והחתן שלי – לא רוצים אמפתיה. אנחנו לא רוצים סימפטיה. אנחנו לא רוצים רחמים. אנחנו רוצים פתרונות. הפתרון – לעניות דעתי, המקצועית, המנומקת – היחידי שיכול לתת מענה לכל מה שקורה כאן הוא גם מי שהביא אותנו לכל מקום הזה, עיריית צפת. עיריית צפת, מהנדסת העיר.
<היו"ר מכלוף מיקי זוהר:>
מתי הפרויקט הזה התחיל?
<אורי אברהם בוסקילה:>
הפרויקט הזה התחיל בשנת 2011. ב-2011 התחיל, והתחילה שם כניסה מדורגת של אנשים אל תוך הפרויקט, כי כשאנשים קלטו שיש כל מיני בעיות, אמרו שהם חייבים לשים יד על הדירה, שהיא  לא תאבד להם. אבל חשוב לי לומר משהו – חברים יקרים, כשחותמים על היתר בנייה, יש לזה משמעות אחת מאוד ברורה, שאגף ההנדסה בחן את הכול, שיש מפת מדידה, שפקח הגיע לשטח, שפקח בדק שהכול תקין, שהכול בסדר, ולפני שעולים על הקרקע בודקים שכל התנאים מתקיימים. הדברים האלה – אני אומר כעובדה – לא נעשו. לא נעשו כי במהלך השנים ביקשו בהיתר הראשון – חשוב שתדע, מיקי – 24 יחידות דיור. זה הפרויקט בהתחלה. לאחר מכן הוא ביקש עוד שלוש יחידות דיור נוספות, לא משנה שהיום יש שם על-פי כל מה שאנחנו מבינים ויודעים, 32 יחידות דיור. זאת אומרת שמ-24 זה קפץ בשמונה דירות נוספות, שלכולנו ברור שכשקבלן רוצה לבקש עוד דירות, הוא מגיע לוועדה. הוועדה שולחת מפקח כדי לראות שאכן הכול מתקיים, ואם היא נותנת, היא נותנת אחרי - - - 

<אילן שוחט:>
אתה רוצה עכשיו לפתוח את ההיסטוריה, או שאתה רוצה לדבר על העתיד? אתה מביא אותנו לוועדת חקירה, למה ניתן, מה ניתן? הוא לא נכנס לזה פה כרגע. 
<אורי אברהם בוסקילה:>
אתה מנהל את הוועדה? 
<אילן שוחט:>
לא, אבל אתה - - -

<אורי אברהם בוסקילה:>
אז אל תפריע לי. אל תפריע לי.
<היו"ר מכלוף מיקי זוהר:>
תן לו לדבר. 

<אילן שוחט:>
לא, כי שעה הוא מדבר ומאשים אותנו, הוא לא יודע את העובדות. 32 דיירים – איך הגעת למספרים האלה?
<אורי אברהם בוסקילה:>
עוד לא התחלתי לדבר. אילן, תכבד את - - -

<אילן שוחט:>
בוסקילה, שאני לא אגיד מה האינטרסים האמתיים שלך, בסדר?
<אורי אברהם בוסקילה:>
אתה יכול להגיד הכול.

<אילן שוחט:>
אל תהיה לי פה גיבור גדול, ואני לא אפתח את הפה גם, בסדר?

<אורי אברהם בוסקילה:>
אתה יכול לפתוח את הכול.

<היו"ר מכלוף מיקי זוהר:>
בואו נרגיע, חבר'ה.

<אורי אברהם בוסקילה:>
אתה יכול לפתוח את הכול.

<אילן שוחט:>
אני לא מבין מה הסיפור פה, באנו לפה לעזור לאנשים, והוא בא לעשות פוליטיקה על הגב של לא יודע מי, ואני לא אפתח את הפה.

<אורי אברהם בוסקילה:>
תפתח את הכול.

<אילן שוחט:>
יש פה אנשים – אל תשתמש בהם, וגם לא בבת שלך ובנכדים. דבר לעניין, יש פה כרגע בעיה, איך אתה מציע לפתור אותה, עם הניסיון שלך כסגן ראש עיר בבת-ים הגדולה? תגיד מה אתה היית עושה. 
<אורי אברהם בוסקילה:>
לא הייתי נותן היתר בנייה וחותם על היתר בנייה לאדם שעכשיו - - -
<אילן שוחט:>
עזוב, זה נגמר. הקבלן הזה – אנחנו בארבע חזיתות אתו – הוליך שולל לא רק את הדיירים, גם את העירייה. אני לוקח את כל האחריות. אנחנו הפקנו לקחים אצלנו. הוא גם לא קיבל היתר, לא משנה. אבל כרגע, במצב הנוכחי, לא באנו מצפת לשמוע את ההרצאה זאת. מה אתה רוצה לעשות בשביל הדיירים? בשביל זה כולנו פה. 
<היו"ר מכלוף מיקי זוהר:>
רק שנייה אחת. אתנחתא קלה. אנחנו יודעים, כמו שאמרתי לך, שלהצלחה יש אבות רבים אבל הכישלון יתום. אף אחד לא רוצה לקחת אחריות על מקרים לא טובים. לכן כרגע אני לא מנסה לחפש את האשמים, אלא רוצה לפתור את הבעיה. זה באמת נכון. אני אגיד לך משהו, זה לא תפקידי.
<נחמן שי (המחנה הציוני):>
יש לזה ביטוי – האם אתם רוצים לאכול את הענבים, או לריב עם השומר?

<היו"ר מכלוף מיקי זוהר:>
יפה. אורי, אני מבין את הכעס. אני מבקש ממך להביא איזושהי הצעה לפתרון, שלעניות דעתך יכולה להביא סוף סוף למצב שהדיירים מפסיקים לסבול. זה הדבר הכי חשוב לי כרגע בדיון. יש לך הצעה רצינית לדבר הזה?
<אורי אברהם בוסקילה:>
מיקי, אני באתי לכאן כדי בשלוש דקות לתת סקירה על המציאות. על מה היה, איך התחיל, ומה המציאות. לא כולם בקיאים כמו מר שוחט בכל הדבר הזה. לא כולם בקיאים. גם אתה לא, מיקי. לא כולם בקיאים.
<היו"ר מכלוף מיקי זוהר:>
אני כן בקי כי קראתי את החומר. אני משתדל לבוא מוכן לדיונים.

<אורי אברהם בוסקילה:>
אז מחילה. חשוב לי לומר את כל הפתיחה הזאת, כי יש כאן גם גורם נוסף, שאני אגע בו בחצי דקה, זה הנאמן. אבל מבחינתנו, תוספת של 1,500 מטר, שעכשיו קיבלנו בוועדה המחוזית, שזה אמור להגיע לפרסום, ובוועדה המחוזית שאני הייתי נוכח בה, והיא נתנה תוספת של 1,500 – 1,500 – מטר מההיתר המקורי. זה לא שני מטרים, זה לא שלושה מטרים. אני אומר את כל הדברים האלה - - -
<היו"ר מכלוף מיקי זוהר:>
אבל למה זה פסול?

<אורי אברהם בוסקילה:>
מה פסול?

<היו"ר מכלוף מיקי זוהר:>
להוסיף 1,500 מטר.

<אורי אברהם בוסקילה:>
בכלל לא פסול. 
<היו"ר מכלוף מיקי זוהר:>
חיובי מאוד. אנחנו רוצים שיהיו כמה שיותר דירות וכמה שיותר - - -
<אורי אברהם בוסקילה:>
הכול בסדר, אבל הכול בהיתר. מישהו פה מדבר הרבה על המילה לגליזציה. כשאתה עושה את הכול בהיתר, תן 20, תן 50, תן 40, תן 60, תעשה שימוש חורג, תעשה תב"ע, תעשה מה שאתה רוצה, הכול בסדר. אבל כשאתה נותן היתר למישהו ל-24 יחידות דיור, וזה מגיע ל-32 יחידות דיור עם 1,500 מטר תוספת שטחים עיקריים, זו מציאות שהיא הזויה, היא לא יכולה להתקיים.
<היו"ר מכלוף מיקי זוהר:>
אבל רק - - - היום מאפשר 30%, שזה לבד 7.5 מראש.
<אורי אברהם בוסקילה:>
אם היית עוצר את הקבלן בזמן, אם העירייה או הרשות המקומית היו עוצרים את העירייה בזמן,  הוא לא היה בונה, לא הייתה את הבעיה.
<אילן שוחט:>
לא מדויק.

<היו"ר מכלוף מיקי זוהר:>
מהנתונים שהובאו בפני - - -

<אילן שוחט:>
אתה רוצה להרוס להם את החדרים? גם הם בחריגות של ה-1,500 מטר האלה. 
<אורי אברהם בוסקילה:>
אילן, הם בנו על שטחים של רמ"י, על שטחי מנהל. 

<היו"ר מכלוף מיקי זוהר:>
חבר'ה, אבל זו לא מהות הדיון. חבר'ה, אני מבקש, הדיון פה היום הוא לא על הפרטים הקטנוניים. אנחנו רוצים חשמל לדיירים.
<אורי אברהם בוסקילה:>
זה לא רק חשמל. זו לא הבעיה. מיקי, זה לא חשמל.

<היו"ר מכלוף מיקי זוהר:>
וכמובן, חיים מסודרים וטובים.

<אורי אברהם בוסקילה:>
יש שם כביש שלא נסלל. יש שם שטחים שנבנים - - -

<היו"ר מכלוף מיקי זוהר:>
זה נושא של פיתוח.

<אורי אברהם בוסקילה:>
לא, זה עירייה. זה עירייה.

<היו"ר מכלוף מיקי זוהר:>
פיתוח של העירייה?

<אורי אברהם בוסקילה:>
רק העירייה. יש שם כביש שלא נסלל. יש קיר תמך שלא נבנה. יש אדמה שנבנתה על אדמת מנהל. מי יכול לעמוד מול המנהל עכשיו, ולהגיד לו קח את האדמה, תעשה אתם חוזה. אני מנסה לומר דבר אחד, מיקי, מי שאמור לפתור את הבעיה הזאת – יש גורם שנקרא הנאמן. יש לי הרבה טענות לנאמן, כי הנאמן, לעניות דעתי, לא עושה את העבודה שלו. לא עושה את העבודה שלו. כי היו צריכים לעשות כמה מהלכים מאוד מאוד משמעותיים כדי ליצור הגנה על התושבים שגרים שם. צריך לפתור את הבעיה בארבעה תחומים – א', צריך להגדיל באופן מידי את החשמל למקום. 
<היו"ר מכלוף מיקי זוהר:>
חברת חשמל פה?
<אילן שוחט:>
כן. שני מנהלי המחוז. 

<אורי אברהם בוסקילה:>
ברגע שהוועדה המחוזית נתנה אור ירוק ונתנה לגליזציה - - -
<היו"ר מכלוף מיקי זוהר:>
עצור פה רגע. למה חברת החשמל לא מספקת שם חשמל?
<דוד ווקנין:>
קודם כל, יש שם כרגע חשמל שנתקבל לצרכי בנייה. 
<היו"ר מכלוף מיקי זוהר:>
שם ותפקיד לפרוטוקול.

<דוד ווקנין:>
דוד ווקנין, מנהל אזור כרמיאל כיום. עד לפני ארבעה חודשים, מנהל אזור צפת. אני ליוויתי את רוב המהלך עם הדיירים. 
<היו"ר מכלוף מיקי זוהר:>
אני יודע שיש שם חשמל, אבל לא בצורה מקסימלית. למה לא?
<דוד ווקנין:>
נכון, כי תוקף היתר הבנייה שהיה פג, ואין טופס 4.
<היו"ר מכלוף מיקי זוהר:>
זאת אומרת שיש לכם הגבלה חוקית לתת שם חשמל - - 
<דוד ווקנין:>
נכון, הגבלה חוקית.

<היו"ר מכלוף מיקי זוהר:>
- - או שאתם יכולים וזה בהתאם לשיקולים שלכם?

<דוד ווקנין:>
מנהל המחוז, כיוצא דופן, נתן אישור לבצע הגדלה מסוימת במקום.
<היו"ר מכלוף מיקי זוהר:>
זה אומר שיש לו סמכות לתת הגדלה. 
<דוד ווקנין:>
יש לו סמכות, גם לו עד גבול מסוים, הוא לא יכול לעשות מה שהוא רוצה.

<היו"ר מכלוף מיקי זוהר:>
אז הוא נתן את המקסימום שהייתה במסגרת הסמכות שלו?

<דוד ווקנין:>
הוא יכול לתת עוד טיפה, שזה לא יעזור. 

<היו"ר מכלוף מיקי זוהר:>
למה לא?

<דוד ווקנין:>
זה לא יעזור, כי יש שם 24 משפחות. זה לא יעזור. מה גם שחדר החשמל לא בנוי, לא מוכן. מה שעשינו – והדיירים יודעים – משהו זמני ממקום אחר, ואני לא יכול להעמיס את הכבלים האלה כיום כמה שאני רוצה כי זה לא התכנון המקורי.
<היו"ר מכלוף מיקי זוהר:>
התשתית של חברת החשמל מוכנה?
<דוד ווקנין:>
הכול מוכן. 
<היו"ר מכלוף מיקי זוהר:>
זאת אומרת, כל מה שצריך זה הליך טכני משפטי כדי שתוכלו לאפשר שם חשמל?

<דוד ווקנין:>
ולמסור את תחנת החשמל כדי שנצייד אותה כמו שצריך.
<היו"ר מכלוף מיקי זוהר:>
מי צריך למסור לכם אותה, הרשות? 
<דוד ווקנין:>
הנאמן צריך למסור את התחנה. 
<היו"ר מכלוף מיקי זוהר:>
הנאמן או הרשות?

<אילן שוחט:>
מיקי, תן לי לעשות סדר. 
<היו"ר מכלוף מיקי זוהר:>
רגע. אורי, אתה סיימת?

<אורי אברהם בוסקילה:>
אני לא סיימתי. יש את הנאמן, אני לא מסיר אחריות מהנאמן, מיקי. ברור שלנאמן יש תפקיד פה. אבל מי שיכול להוביל את כל המהלך הזה – להביא אותו לוועדה המחוזית, לתת אישורים, לקשור את הקשר עם חברת החשמל, לקשור את הקשר עם רמ"י, כי יש פה אדמת מנהל, זה לא יפתור את הבעיה. זה שהוועדה המחוזית אישרה 1,500 מטר, זה לא אומר שהכול בסדר, כי יש פה בניין שנבנה בחלקו על אדמת מנהל מקרקעי ישראל. ולכן מי שאמור לפתור את העניין הזה, למי יש את הכוח? לעירייה ולמדינת ישראל.
<היו"ר מכלוף מיקי זוהר:>
אגב, לא הותקנו שם שעוני חשמל, נכון? 

<אורי אברהם בוסקילה:>
לא.

<היו"ר מכלוף מיקי זוהר:>
ואישור עקרוני מהוועדה המחוזית יש?
<קריאה:>
כן, אנחנו שילמנו.

<היו"ר מכלוף מיקי זוהר:>
אז מה מונע ממכם להתקין את השעונים?

<דוד ווקנין:>
אנחנו לא קיבלנו שום אישור עד לרגע זה. 
<היו"ר מכלוף מיקי זוהר:>
יש אישור עקרוני מהוועדה המחוזית.

<דוד ווקנין:>
חברת חשמל לא קיבלה שום אישור עד לרגע זה. 
<היו"ר מכלוף מיקי זוהר:>
על-פי המכתב של מנהל הוועדה המחוזית, יש אישור עקרוני מהוועדה המחוזית. עם אישור עקרוני אפשר להתקין שם שעוני חשמל. 
<אילן שוחט:>
מיקי, אני אזכך לך את כל הסיפור.

<אורי סגרה:>
יש משהו שראש העיר לא מודע לו. אתמול דיברנו עם אורי אילן, והוא אמר שהתכנית הזאת יצאה כבר לפרסום מבחינתו ב-14.12. יש לה עוד חודש וחצי לחכות, ואחרי זה היא עוברת לעיריית צפת מידית, והוא בתוך שלושה ימים מסדר שיהיה לנו אישור. הנה, יש פה את המזכירה חדווה, היא יכולה - - -
<קריאה:>
היא יכולה גם היום לעשות את זה. 

<היו"ר מכלוף מיקי זוהר:>
תיכף ניכנס לזה. תיכף אנחנו נבדוק את זה. ברשותכם, אני רוצה לאפשר לחבר הכנסת חיליק בר, שנולד וגדל בעיר צפת, לומר כמה דברים.
<יחיאל חיליק בר (המחנה הציוני):>
אני מתנצל, ראש העיר, יו"ר הוועדה, וויקי שאני צריך לצאת לוועדת העלייה. היה חשוב לי לבוא לפה. צפת זה הבית. מה לעשות, אפשר לעזוב את צפת, צפת לא יכולה לעזוב אותך. אני מקווה שיום אחד תהיה לך ועדה, מיקי – ואני מברך אותך על הוועדה הזאת – למה אנשים כמוני לא יכולים להישאר בצפת. אז, היום, ברוך ה', יש ראש עיר וחברי מועצה שעושים הרבה למען העיר, אבל על זה גם צריך לדבר. בסוף יש דיירים שהולכים להיכנס לתקופת החורף.
<יואב הלאל:>
כבר בחורף.
<יחיאל חיליק בר (המחנה הציוני):>
אני מדבר על השלג הצפוי.

<קריאה:>
זה חורף שני שלנו.

<קריאה:>
זה חורף שלישי. 

<יחיאל חיליק בר (המחנה הציוני):>
בדיוק. ולא יהיה להם חשמל להסקה, לחימום, ולא לשום דבר אחר. אני אומר את זה גם לנחמדים מחברת החשמל, וגם לאחרים, שהדבר הזה צריך להיגמר פה היום בהחלטה בחסותו של מיקי, בין הגורמים המקצועיים, חברת חשמל, למנכ"ל שלנו, רוני בן אבו, ויקי, שהיא לוחמת ידועה, וכמובן אילן. בסוף העניין הוא, לפי הבנתי, סיפור של 12,000-13,000 שקל של אותה הגדלה מ-80 אמפר ל-160 אמפר, שאני מבין שלדיירים יש איזשהו קושי - - -

<יואב הלאל:>
זו לא הבעיה בכלל. מאיפה בא הדבר הזה?
<יחיאל חיליק בר (המחנה הציוני):>
רגע. רגע. אני יכול להגיד את דעתי?

<יואב הלאל:>
בסדר, תגיד את דעתך.

<יחיאל חיליק בר (המחנה הציוני):>
אני דובר שלך? אם אני דובר שלך, אז תגיד, לפחות אני ארשום את זה על כרטיס הביקור. זה מה שאני הבנתי, שהדיירים לא רוצים לשלם, לדעתי גם בצדק. יכול להיות שאת הדבר הזה צריך להשית על הכונס. אם יש בעיות אחרות שאתה רוצה לתאר, ויש דרכי פתרון אחרים – יש פה ראש עיר, יש פה יו"ר ועדה, יש פה חברת חשמל. מה שבטוח, תסכים איתי, אני מקווה, לפחות על דבר אחד, על זה שהבעיה הזאת צריכה להיפתר היום לפני שאנחנו נכנסים לתקופת החורף. אני יכול להגיד, לא אכפת לי - - -
<יואב הלאל:>
שלא תיפגע ממני, אבל שמעת אותו, לא עוזרת ההגדלה, חבר'ה, זה לא יפתור את הבעיה. 
<אורי אברהם בוסקילה:>
זה לא פותר את הבעיה, יש שם 24 דיירים. 24 משפחות.

<יואב הלאל:>
אם יש לי היום 2 אמפר בבית, להגדיל ל-4 אמפר, כשבית נורמלי צריך 40 אמפר, זה לא פותר את הבעיה. 12,000 שקל, אני מוכן לתת אותם, זה לא יעזור. 

<יחיאל חיליק בר (המחנה הציוני):>
זאת אומרת, העניין הוא חשמל קבוע ותכנית קבועה. ברשותך, מיקי, אני רק רוצה לבקש רק דבר אחד. אני רוצה את מחילתכם, גם ויקי וראש העיר, שאני צריך לצאת. אני באתי לחזק את הצפתים, את העירייה. אני יודע שלעירייה אכפת, גם לקואליציה וגם לאופוזיציה החזקה שיש, אבל אני מבקש, מיקי, שתעשה הכול כדי שהעניין הזה ייפתר היום, הלוואי, שלתושבים יהיה חשמל קבוע, שלא יצטרכו לרדוף אחרי שום דבר. אני אומר את זה כי אחרי מחרתיים מתחיל שלג, חלילה, אז פתרון, גם אם לא קבוע – לפעמים, אתה יודע, הזמני הוא הפתרון העדיף. אז חבר'ה, בהצלחה. אני פה אם צריך משהו אחרי זה, מיקי וראש העיר. מיקי, תודה רבה.
<היו"ר מכלוף מיקי זוהר:>
תודה רבה, חבר הכנסת חיליק בר. עכשיו אני רוצה להעלות נתונים לפני חברת חשמל, ואני רוצה גם את הנאמן. אני אגיד לך משהו, אתה הגעת היום כנאמן של הקבלן. אתה צריך לעשות את עבודתך.
<שי גליקמן:>
אני עורך הדין שי גליקמן מטעם הנאמן.
<היו"ר מכלוף מיקי זוהר:>
כן, מטעם הנאמן. אתה צריך לעשות את עבודתך, ואתה צריך לשמור על אינטרסים כלכליים מסוימים, אני מבין את זה, אבל לא לשכוח שבסופו של דבר כולנו צריכים ליצור מינימום של נראות ומינימום של ערכיות בכל מה שקשור להתייחסות בני אדם. קודם כל, ברור לי - - -

<שי גליקמן:>
אם זה מופנה כלפי הנאמן שאין ערכיות או התחשבות בדיירים, אני מבקש לדחות את האמירה הזאת. המעשים שלנו, והפעולות שלנו בחודשיים - - -
<היו"ר מכלוף מיקי זוהר:>
אתה יודע, מותר לי להגיד כמעט כל מה שאני רוצה, ויש לי גם חסינות, אז אתה לא יכול לתבוע אותי על זה. אבל תן לי לומר, כי עוד לא אמרתי. עוד לא אמרתי. התשלום עבור השעונים שולם על-ידי הדיירים. 
<שי גליקמן:>
חלק שולם גם על-ידנו.

<היו"ר מכלוף מיקי זוהר:>
כן. וכרגע זה מוקפא בחברת החשמל. כל מה שאתה צריך לעשות כדי שיהיה להם חשמל זה לשאת בעלות של חיבור השעון. אם אתה נושא בזה, גמרנו את הבעיה. 
<רחמים מדינה:>
כבוד היושב-ראש, אני רוצה להעמיד דברים על דיוקם. כרגע יש 3 כפול 80 אמפר חיבור זמני לדיירים. אתה מדבר על חיבור זמני של 160 אמפר שייתן מענה יותר טוב לדיירים. אבל לתת מענה טוב ביותר זה חיבור קבוע לכל דייר.

<קריאה:>
חד וחלק. זה מה שצריך.

<רחמים מדינה:>
לצורך זה אנחנו צריכים טופס 4. את התשתיות הבאנו בכוח בחודשיים האחרונים. 
<היו"ר מכלוף מיקי זוהר:>
מה עם הפרויקט של גבעת המטוס, אותו קבלן בדיוק, שחרג באותם מקומות, ושם חיברתם? יש שם שעונים, מה ההבדל?
<דוד ווקנין:>
אני אתן תשובה. בגבעת המטוס הקבלן פשט את הרגל. זה אותו קבלן. היה היתר בנייה אחד. הדיירים פנו לעירייה. העירייה נתנה לכל דייר היתר בנייה להמשך בנייה של המבנה שלו, ועם התר הבנייה הזה כל דייר קיבל חיבור זמני לצרכי בנייה. 
<היו"ר מכלוף מיקי זוהר:>
זה לא מדויק. 

<שי גליקמן:>
היתר בנייה מתוקן עוד לא ניתן.
<אורי אברהם בוסקילה:>
לא ניתן. אין שם היתר בנייה. אין שם היתר בנייה. 
<דוד ווקנין:>
סליחה, לחברת חשמל יש היתר בנייה לכל דייר. 

<קריאה:>
בפרויקט המטוס גרה המזכירה של ראש העיר.

<היו"ר מכלוף מיקי זוהר:>
אני אגיד לכם משהו, חברת חשמל - - -

<אילן שוחט:>
אם תיתן לי לדבר, אני אעשה סדר בכול. 
<היו"ר מכלוף מיקי זוהר:>
עוד דובר אחד ואז אתה. חבר הכנסת שי, אתה רוצה לומר משהו?

<נחמן שי (המחנה הציוני):>
לא. האמת היא שנקלעתי הנה, לא בכוונה, לתוך בעיה מקומית חשובה. ראיתי פה גם את ראש העירייה וגם את ויקי, זה מספיק חשוב. אני מבין שזו בעיה מקומית מאוד, אבל היא בעיה שדרכה אפשר ללמוד על התנהגות כללית של העירייה, מצד שני, חברת חשמל. זה נושא שקורע את הלב, אנשים חיים בצפון, זקוקים באופן נואש לחשמל, וכל רגע החשמל נופל להם. השאלה היא מה הכוח של הוועדה, אני אומר לך בכנות. עברתי כמה וכמה דיונים כאלה. באיזה אופן הוועדה יכולה לומר אנחנו דורשים מחברת חשמל - - -
<היו"ר מכלוף מיקי זוהר:>
אתה שואל את השאלה, במקרה הזה ספציפית, אני אגיד לך מה אפשר לעשות.

<נחמן שי (המחנה הציוני):>
מה היכולת לעזור?

<היו"ר מכלוף מיקי זוהר:>
קודם כל, קיימנו היום את הדיון הראשוני. הדבר השני שאני מסוגל לעשות הוא להוציא מכתבים לכל הגורמים הרלוונטיים, לכל משרדי הממשלה, לכל גורמי האכיפה, ולכל מי שאמון על הפתרון של הדבר הזה, ולדרוש תשובות בצורה נחרצת. אני מאמין שכשוועדה בכנסת פונה לגורם אכיפה או לגורם רשמי, הוא מתייחס לזה קצת יותר ברצינות מאשר אחד אחר.
<נחמן שי (המחנה הציוני):>
עד לדרגה מסוימת.
<היו"ר מכלוף מיקי זוהר:>
עד לדרגה מסוימת. פעם שנייה, אתה יודע שלוועדה הזאת יש גם יכולת לעשות רעש. ורעש בסופו של דבר מביא לפתרונות. דבר שלישי, אני יכול לקרוא לחברת חשמל פעמיים בשבוע לדיונים, והם יתחילו לקדם - - -
<נחמן שי (המחנה הציוני):>
אם הם מכבדים את הוועדה ואת הכנסת.
<היו"ר מכלוף מיקי זוהר:>
לא, הם חייבים לבוא. הם חייבים לבוא. הם יתחילו להגיע לכאן ויצטרכו לתת בכל פעם את אותה תשובה ואת אותו הסבר, עד שלדיירים האלה יהיה חשמל.

<דוד ווקנין:>
אבל חברת החשמל היא לא הבעיה, אדוני היושב-ראש. 
<היו"ר מכלוף מיקי זוהר:>
אני אסביר לך למה היא כן הבעיה. תיכף אני אסביר לך למה היא כן הבעיה. ואני עדיין לא עירבתי בעניין הזה את יפתח רון טל, שהוא חבר אישי שלי, ויכול להיות שאני אערב אותו בעניין הזה. בסוף אתם תהיו בסיטואציה שיפתח רון טל מרים טלפון ואומר לכם תחברו להם את החשמל, ואתם תרוצו ולחבר את החשמל.
<דוד ווקנין:>
יפתח רון טל יגיד לי לעבור על החוק?

<היו"ר מכלוף מיקי זוהר:>
לא, זו בדיוק הנקודה. כרגע אתם מעלים טענה שזו עבירה על החוק. גם לחוק יש פתרונות במסגרת החוק. 

<דוד ווקנין:>
בבקשה, תנו לי אותם.

<היו"ר מכלוף מיקי זוהר:>
לא צריך לחרוג מהחוק כדי לפתור בעיות. אם יש חוק, אני מבין, אבל גם מקובעות שכלית לפעמים עושה נזק גדול מאוד מאוד לאנשים שבסופו של דבר לא יכולים. יש גם עניין שנקרא יצירתיות. זה לא רק עניין של חוק. חבר'ה, יש גם הרבה פקידים במס הכנסה שאתה יושב מולים ואומרים לך זה החוק, אבל אחר-כך אתה מדבר אתם עוד קצת ואז אתה מבין שיש עוד דברים אחרים. הפקידות היום במדינת ישראל חייבת לגלות יצירתיות. אתם צריכים לשרת את הציבור בדיוק כמוני, ואם אתם חושבים שזה בלתי אפשרי והדבר סגור ומסוגר, עכשיו אנחנו נברר את זה. אם אתם טועים אחר-כך – הרי אתם לא נותנים את הדין. מי נותן את הדין? אנחנו, הנבחרים. מחר יבואו לאילן שוחט ויגידו אנחנו לא מצביעים לך יותר. למה? כי אין לנו חשמל. אתה את התפקיד שלך מחזיק עם משכורת, הכול בסדר, אבל אנחנו משלמים את המחיר, הנבחרים. ואתם צריכים להיות כפופים למדיניות הנבחרים, נקודה. 
<דוד ווקנין:>
אדוני היושב-ראש, גם אילן שוחט יודע, וגם התושבים יודעים כמה ימים ולילות אני הייתי אתם ביחד בשביל לקדם דברים.
<היו"ר מכלוף מיקי זוהר:>
אתה הרמת לי להנחתה, אז יצא לי המרוקאי. אבל אני נרגע חזרה. נחמן סיים? יואב הלאל.
<יואב הלאל:>
אני תושב השכונה מזה ארבע שנים. אני רוצה קודם כל להודות לך באופן אישי על האוזן הקשבת ועל הזימון לוועדה הזאת. אני לא רוצה להיכנס לפוליטיקה. אני לא נכנס לפוליטיקה, מי אשם, מה היה. אני רוצה לדעת דבר אחד כשאני יוצא, שהילדים שלי והילדים של השכנים שלי יחיו בכיף בבית, לא בקור. אני רוצה שהילדים בשכונה שלנו ישחקו ללא סכנה. אנחנו רוצים משהו, כמו כל אזרח שומר חוק. אני משלם מסים מהיום הראשון. אני משלם מהמשכורת שלי את מה שצריך על-פי חוק. לא יכול להיות שאנחנו שעיר לעזאזל. זה הבית הראשון שקניתי מקבלן, בלי לדעת בכלל. עברתי את העורך דין, את מה שהיה צריך, שילמנו כל מה שביקשו מאתנו. אין לי מושג – הקבלן לא צריך להיכנס לפני טופס 4, לא אמרו לנו. אין אף גורם במדינה הזאת שאומר מפני מה תיזהר, מה תעשה, מה תפעל. קח את הכסף – כולם יודעים לקחת את הכסף, לתת את התמורה, אף אחד לא יודע לתת את התמורה. ואנחנו סובלים כבר מזה שנתיים בקור עז. ואני בטוח שלכולם פה יש ילדים. לראות את הילד סובל בלי חשמל – וזה לא רק הקור. מוצרי חשמל – כבר ארבע פעמים אני מזמין את הטכנאי של המזגן לתקן אותו. אני מזמין את כל מי שצריך לעשות משהו בחשמל, לא מוצא שום דבר. 
אין לנו חיים, לא יום ולא לילה. אני לא נכנס עכשיו לחריגות. זה לא מעניין אותי בכלל. אני יודע שאני קניתי בית במלוא כספי, שאני משלם עליו עד היום, עם משכנתא, עם הלוואות, ואני לא מקבל את התמורה. ואין לי לאיפה ללכת. אין לנו איפה לדבר. אני רוצה לומר לווקנין באמת תודה, עושים את מה שצריך, אבל לא מספיק. לא מספיק. ההגדלה הזאת, מיקי, לא תעזור לנו. לא תעזור לנו. אם ההגדלה הזאת הייתה עוזרת לנו, היינו קופצים על זה מהיום הראשון. לא מדובר פה ב-12,000 שכל חבר צריך לשלם 500. שילמנו. כשאמרו לנו תשלמו 5,000 שקל, שילמנו. אחר-כך 1,700 שקל, שילמנו. אחר-כך עוד 700 שקל, שילמנו. 
<היו"ר מכלוף מיקי זוהר:>
צריך שעונים.
<יואב הלאל:>
צריך חשמל. לא יודע שעונים. אני רוצה חשמל שיספיק לי לחיות בקור כמו שצריך עם הילדים שלנו. ראיתי כתבה בשנת 2014 של שר האוצר כחלון, שבפירוש אומר: לא יתכן שבשנת 2014 אנשים יחיו עם גנרטורים ועם כבלים. אנחנו כבר ב-2017, אז מה אתנו? איפה אנחנו? הבן שלי עכשיו השתחרר מהצבא, הוא מתבייש להביא את החברה שלו לבית, ואני לא צוחק. הוא מתבייש להביא את החברה שלו לבית כי אין חשמל. קור כלבים, אז מה היא תגיד? היא תאשים את חברת חשמל, תאשים את ראש העיר? בא לי לבכות, אני לא מסוגל לחיות ככה כבר. עד שבן אדם יתאבד במקום.
<היו"ר מכלוף מיקי זוהר:>
אדוני, הדברים ברורים. ראש העיר, בבקשה.
<אילן שוחט:>
כמה דברים. קודם כל, תודה רבה לך, מיקי, שנענית, וגם דחית את הישיבה בכמה ימים בשביל שנוכל להיות כאן כולנו. אני לא אכנס כרגע לנושא של האמפתיה והתושבים. אנחנו אתם ואנחנו חושבים עליהם. אני אסביר מה המצב, ומה עוד אפשר לעשות הלאה. מה שקרה, היה קבלן מקומי, מהעיר צפת, שכולם פה חברים אישיים שלו, מכירים אותו. זה פרויקט שני שהוא בונה שם. יש לו מוניטין יוצא מן הכלל בסך הכול בצפת. עבד בכמה פרויקטים בו זמנית, ביחסים אישיים. גילינו פתאום, באופן הדרגתי, שכל מה שהוא מגיש לבנות, מה שהוא בונה בפועל, זה עם תוספות מסוימות. כשאנחנו עלינו על זה, הייתה לו חריגה של שלוש דירות. עצרנו את הבנייה, ביקשנו ממנו להגיש בחזרה היתר. אמר לנו בסדר, אמר אל תדאגו, עד טופס 4 אני משלים את הכול, אני מסדר את הכול. עשה את זה בפרויקט הזה, בעוד כמה פרויקטים. פתח אתנו ארבעה מקומות שבכולם הוא התחיל לפתוח חריגות. יש לך דילמה בתור ראש עיר אם לעצור את כל הפרויקט – את כל הפרויקט – ואומר לו עד שאתה לא מתקן והולך אחורה, אני לא נותן לך לבנות. הם כולם בהסכמים, כבר מכרו חלק מהדירות, היו צריכים להיכנס לדירות, כל הפרויקט נעצר. אתה בונה איזושהי מערכת יחסים כדי שזה יסתדר. בוקר אחד אתה מגלה שהקבלן פשט רגל, וכל הפרויקטים נשארו פתוחים. 
הלאל, שמדבר פה, היה בין הראשונים שנכנסו, שזה גם סוג של רצון של תושב. גם אני בניתי עכשיו בית, אתה מת להיכנס לבית. הקבלן אומר לך כנס. החוק נותן לחיות בשני מצבים – או מצב שבית בבנייה, או מצב שבית במגורים. החוק לא יודע לדבר על האמצע של חצי בבנייה, חצי מגורים. או שבית בבנייה, או שבית במגורים. אפילו הכונס – איפה הנציגים שלו פה? כשהכונס קיבל את התיק, הוא הלך לחוק, הוציא צו מבית משפט לפינוי כל הדיירים מהבתים. 
<שי גליקמן:>
לא נכון. אין צו הרחקה. 
<אילן שוחט:>
הנה, היא פה. 

<קריאה:>
אין צו כזה. אין צו כזה.

<אילן שוחט:>
הגיש בקשה. הנה, היא פה, אני אראה לך אותה. 

<שי גליקמן:>
אנחנו הגשנו בקשה, ויש על זה החלטה.
<אילן שוחט:>
אבל הגשת בקשה?

<שי גליקמן:>
אתה רוצה להקשיב מה הבקשה?
<אילן שוחט:>
אני לא בא אליך בטענות.

<שי גליקמן:>
אתה לא יכול להגיד - - -

<אילן שוחט:>
אני מסיים, זה תוך כדי סיפור. 

<שי גליקמן:>
הבקשה שהגשנו הייתה שבית המשפט יהיה מודע לכך שיש דיירים שגרים בדירות עוד לפני שהתקבל טופס 4. 
<אורי אברהם בוסקילה:>
זה הכול.

<שי גליקמן:>
שידעו.

<אורי אברהם בוסקילה:>
אילן, אמרת שזאת לא ועדת חקירה. 
<שי גליקמן:>
זה לא צו מניעה, לא ביקשנו צו מניעה. 

<אילן שוחט:>
אתה הודעת לבית משפט שיש דיירים במקום, שזה מצב - - -

<שי גליקמן:>
שיש שני פרויקטים, ויש שם אנשים שגרים. 
<אילן שוחט:>
אני נותן דוגמה להסביר עד כמה המצב מורכב. זה לא מצב שיש דיירים, או מצב שאין דיירים. פה יש מצב שהפרויקט עדיין נחשב בנייה, והוא מאוכלס, מכל מיני סיבות. גם כשהם שמעו שקבלן פשט רגל, מהבהלה – ובצדק – כולם נכנסו לדירות. אמרו אנחנו ניתן לפרויקט ליפול ככה? כל אחד בא מהר - - -
<קריאה:>
- - - לפני כן - - -

<אילן שוחט:>
וחלק אוכלסו לפני. אנחנו במצב כזה - - -

<אורי סגרה:>
אם אתה אומר שזה לא חוקי, למה התחלתם לגבות מהרגע שנכנסתי, לפני שלוש וחצי שנים, ארנונה? 
<אילן שוחט:>
זה לא קשור.

<אורי סגרה:>
זה חוקי?

<אילן שוחט:>
זה לא קשור. לא קשור. כל בניין, אפילו אם הוא בחריגה - - -
<אורי סגרה:>
זה חוקי? עיקלתם לאנשים חשבונות בנק כשהם לא גרים בבתים האלה. זה חוקי?
<אילן שוחט:>
לא קשור. סגרה, זה לא קשור. זה החוק, זה לא קשור, גובים גם מבית עם חריגה. המצב הוא כזה – יש לנו כרגע מצב שפעם לא היינו מדברים עם חברת חשמל בכלל. חברת החשמל אמרה אל תדבר איתי אם יש דיירים בבניין. חברת חשמל אומרת לך זו סכנת חיים שיש דיירים בבניין לא מאושר. ממצב כזה, חברת חשמל, בפורום מיוחד, התכנסו עם היועצים המשפטיים שלהם. אנחנו בעיריית צפת – בכל מקום שמצאתי גרגיר של סדק להיכנס בו, ולתת אפשרות לטופס 4, כמו המקרה שדיברתם עליו, ששם הבתים היו אחד, אחד, אחד, אחד, מי שההיתר שלו היה בתוקף, אני מצאתי דרכים גמישות להכיר בזה מבחינתי, אפשרות לחיבור זמני. אבל זה לבית אחד, פר בית. החלוקה הייתה פר בית. שם יכולתי לבוא לקראת. עשינו כל מה שאפשר. פה מדובר על גוש אחד, בנייה אחת, היתר אחד, והסוגיה היא אחרת לגמרי. 
<אורי אברהם בוסקילה:>
לא משנה, אבל אין טופס 4. אין שם היתר. 

<אילן שוחט:>
אין שם היתר, אבל איפה שיכולתי לבוא, באתי, זו עובדה. 

<אורי אברהם בוסקילה:>
מה זה קשור? מה זה קשור?
<אילן שוחט:>
קשור. 
<אורי אברהם בוסקילה:>
מול חברת חשמל?

<אילן שוחט:>
מול חברת החשמל, אני יודע מה לעשות. 
<אורי אברהם בוסקילה:>
אתה יכול לעשות את זה גם פה. 
<אילן שוחט:>
אני לא יכול לעשות את זה פה. 

<אורי אברהם בוסקילה:>
תעשה. 

<אילן שוחט:>
לא, אי-אפשר. אני אומר לך שאי-אפשר. בוסקילה, אתה גם שלחת לי דוגמה איך בבת-ים עושים. אמרתי לך שזה לא אותו מקרה, ואמרת לי אה, נכון. 
<אורי אברהם בוסקילה:>
לא אמרתי לך.

<אילן שוחט:>
אז אנחנו עשינו הכול, וניסינו למצוא את כל הפתרונות. מה שאני אומר לוועדה עכשיו – יש פה מצב ביניים. על טופס 4 לא יחתמו פה. לא יחתמו, זה חוק. לא יחתמו, לא המהנדסת. עשינו גאנט של התהליך. מה שאומרים פה על הוועדה המחוזית – נכון, התיק התקדם, עבר לוועדה המחוזית, יש עוד פרסום, ייגמר הפרסום, זה בא אלינו לוועדה המקומית, אנחנו מעבירים את זה לוועדת משנה, 60 יום, עוד 60 יום פרסום. יש תהליך בחוק בשביל להגיע למצב שהלגליזציה הזאת תהיה חוקית. אני עשיתי גאנט הכי פשוטה, שמונה חודשים. רק בעוד שמונה חודשים - - -
<יעל כהן-פארן (המחנה הציוני):>
אם כולם מביעים רצון טוב, כולל אתם, זה שמונה חודשים?
<אילן שוחט:>
רצים, מתאמצים, מקצרים. הכי קצר שאפשר על-פי חוק. אני אסביר לך אחר-כך את התמונה.
<שי גליקמן:>
אז למה תכניות שכבו - - -

<קריאה:>
לי אמרת אז חצי שנה, כך אמרתם לנו.
<אילן שוחט:>
אני אומר לך, אנחנו מחכים לוועדה המחוזית. מרגע שהיא סיימה, יש 60 יום פרסום, זה חוזר לוועדה. מספיק שאחד מתנגד, יש לך מתנגד אחד שיקום עכשיו ויתנגד – לדוגמה, בוסקילה, לפי מה ששמעתי פה, הוא מתנגד. הוא אומר אני לא רוצה 1,500, זה מכער את המקום, זה לא בסדר. 
<אורי אברהם בוסקילה:>
אילן שוחט, תדבר בשם עצמך. 
<אילן שוחט:>
אחד כמו בוסקילה יתנגד, זה עושה לנו ועדת משנה.
<אורי אברהם בוסקילה:>
אילן שוחט, תדבר בשם עצמך. 
<אילן שוחט:>
אתה עכשיו אמרת שאתה מתנגד. 

<אורי אברהם בוסקילה:>
אתה תדבר בשם עצמך. תתבייש לך.
<אילן שוחט:>
אני אומר דבר כזה, אנחנו במצב ביניים. מה זה מצב ביניים? אנחנו לא בטופס 4, אנחנו בטופס 2. טופס 2 זה בסך הכול לצורך הבנייה. הם יושבים היום על חשמל שנועד לצורך בנייה – למקדחה של הקבלן, לגנרטור לריתוכים. על זה הם חיים היום.
<אורי אברהם בוסקילה:>
בגללך הם חיים עם זה.

<אילן שוחט:>
שמענו אותך.

<אורי אברהם בוסקילה:>
רק בגללך.
<אילן שוחט:>
שמענו אותך. אנחנו עם חברת חשמל – מיקי, חשוב שתדע את זה, כי אתה אמרת פה דברים שהחבר'ה פה נפגעו – יצאנו מגדרנו. זו לא פקידות רגילה מה שאתה רואה פה. פה עשו דברים – תבדוק בכל מדינת ישראל – מה שחברת חשמל באה לקראת, ביחד אתנו באישורים של המהנדסת וכולם, בגלל שאני נושא באחריות הכללית, ואני רואה את התמונה הכללית - - 
<אורי אברהם בוסקילה:>
אתה הבאת אותם למצב הזה, אילן. אתה הבאת אותם למצב הזה. מה אתה עושה בשבילם? 
<אילן שוחט:>
- - במסגרת מה שאפשר, עשינו מעל ומעבר. שברנו תקרת זכוכית, ואני אומר לך החבר'ה קיבלו החלטות ביחד עם המהנדסת לפנים משורת הדין. זה שיש היום 80 – 80 – זו כבר חריגה מעבר לקו אדום. אנחנו באים היום למצב ביניים. אם מישהו פה בוועדה יודע ליצור מצב שיהיה טופס 4 – כמו ששלחת לי את הכתבה שכחלון אמר - - -
<ויקטוריה אלקבץ:>
יש לפנים משורת הדין. יש לפנים משורת הדין.

<אילן שוחט:>
סליחה רגע, ויקי. פוליטיקה לא עכשיו. באים לפתור בעיה. 

<אורי אברהם בוסקילה:>
אתה - - - מה אתה "מבלבל את המוח"?

<ויקטוריה אלקבץ:>
אנחנו מפה לא יוצאים בלי חשמל קבוע. לא יכול להיות שתינוקות יגיעו לבית חולים - -

<אילן שוחט:>
בסדר, ויקי.

<ויקטוריה אלקבץ:>
- - קשישים שלא יכולים כבר שלוש שנים לרדת במעלית ולראות את השמש. אפשרי. הכול תלוי בכם. 
<אילן שוחט:>
בסדר. בסדר. 

<ויקטוריה אלקבץ:>
עיריית צפת אחראית למה שקורה ולמה שקרה לתושבים.

<אילן שוחט:>
בסדר. יופי.

<ויקטוריה אלקבץ:>
ומכאן אנחנו לא יוצאים בלי חשמל קובע.
<אילן שוחט:>
בסדר. עכשיו, אחרי שהיא גמרה עם הפוליטיקה היפה, המצב הוא - - -
<ויקטוריה אלקבץ:>
זה לא קשור לפוליטיקה, אילן. אילן, זה לא קשור לפוליטיקה. היית צריך לבוא לראות איך התושבים חיים שם.
<אילן שוחט:>
המצב כרגע הוא שאנחנו במצב ביניים. אם לא נבין שזה מצב ביניים – אלא אם כן מישהו אחר יכול להגיד לי אנחנו קובעים משהו אחר. אני נמצא בכפיפות לחוק. כולנו פה כפופים לחוק. עברנו על הרבה דברים מהחוק. יש פה מצב ביניים. אני בדקתי עם חברת חשמל, ואני חושב שצריך לשאול אתכם – מ-80 ל-160 זה אמור לשפר בצורה מהותית את המצב הקיים, לעבור את החורף הזה. זה לא הפתרון האידיאלי, אבל במצב הביניים אנחנו כבר בארבע רמות אחרי הקו האדום של מה שעשינו. 
<ויקטוריה אלקבץ:>
80 זה ארבע דירות. 160 זה שמונה דירות, אז זה לא פותר את הבעיה.
<אילן שוחט:>
אפשר לתת עוד עזרה בהגדלה. אנחנו נמצאים במצב שיש דיירים, כבר עברנו על ארבעה קווים אדומים באפשרות מיוחדת. אין תקדים כזה במדינת ישראל, אני בדקתי עם חברת החשמל. 
<ויקטוריה אלקבץ:>
אילן, כולם אמרו שזה תלוי בעירייה. אתה יכול לתת להם טופס 4.
<אילן שוחט:>
ויקי, נו באמת, די, די, את לא בישיבת מועצה.
<ויקטוריה אלקבץ:>
אתה יכול לתת להם טופס 4 היום.
<אילן שוחט:>
אני לא יכול. התשלום לחיבור הזה של 160 כרוך ב-12,000 שקל.
<אורי סגרה:>
12,000 שקל זה רק חברת החשמל, מה עם החשמלאי שצריך להביא את הקופסה?
<היו"ר מכלוף מיקי זוהר:>
את זה אנחנו נבקש מהנאמן.

<אילן שוחט:>
מיקי, לפני שמחברים את החשמל, צריך לבדוק שהבתים יכולים לקלוט את החשמל, שאין בעיות בטיחות. עיריית צפת שילמה מכספה – אני רוצה להסביר למיקי מה עושים לקראת. אנחנו שילמנו מכספנו, עיריית צפת, את הבדיקות של החשמלאי המוסמך כי זה היה ביצה ותרנגולת. 
<אורי סגרה:>
הנאמן שילם את החיבור הזמני. אתם שילמתם אולי כמה מאות שקלים.

<אילן שוחט:>
מאות? שילמנו - - -

<אורי סגרה:>
ובסופו של דבר, אותו אחד שהבאתם לא רצה לבוא לבדוק בחזרה, כי עיריית צפת – והמנכ"ל פה – אמר לו אני לא משלם לך, ואנחנו שילמנו לו. 
<אילן שוחט:>
אנחנו שילמנו. סגרה, מי שילם על בודק החשמל?

<אורי סגרה:>
אתם שילמתם רק את זה שהוא הגיע לאתר ונתן לנו 14 דפים של דוחות. הבאנו חשמלאי שעלה לנו 10,000 שקל. 10,000 שקל. חזרנו אליו שיחתום לנו על הליקויים, הוא אמר לי עיריית צפת לא משלמים לי יותר. 

<אילן שוחט:>
שילמנו לו.
<אורי סגרה:>
שילמנו לו מהכיס שלנו. שילמתם לו רק את ההתחלה. תהיה מדויק. 

<היו"ר מכלוף מיקי זוהר:>
אני מצטער, אני מבקש מראש העיר לסיים.
<אילן שוחט:>
מיקי, אני מסיים.

<אורי סגרה:>
הוא אומר דברים, והכול בסדר.
<אילן שוחט:>
אנחנו שילמנו למעלה מ-8,000 שקל לבודק החשמל על חשבוננו בשביל לעזור ולזרז תהליכים. הכונס שילם גם 8,000 שקל להגדלה הראשונה של הפעם הראשונה, של ה-80 האלה. הוא שילם. אנחנו עכשיו במצב שיכולים לתת עוד הגדלה נוספת. 
<ויקטוריה אלקבץ:>
זה לא יפתור, אילן. זה לא יפתור את הבעיה.
<אילן שוחט:>
ההגדלה הנוספת הזאת לא תפתור את הבעיה, אבל היא נותנת לנו לחיות במצב הזמני הזה הכי טוב שאפשר. נמצאת פה חברת חשמל. אני שאלתי אותם אם ההגדלה הזאת תיצור עוד הקפצות ויהיו עוד ניתוקים. ממה שאני מבין מחברת החשמל, זה אמור לתת מענה. אם אפשר לתת יותר מה-160 על מנת להסדיר את זה ולעבור לפחות את החורף הזה, אני אומר לך, כוועדה אנחנו גם נתמוך ונבקש. לשלם את זה – אני חושב, מיקי, וזה מה שחשוב שתדע – זה לא צריך להיות מושת על התושבים. הם עברו כבר כמה גלים, ועוד מחכה להם, ויחכה – עכשיו יש טופס 4, צריך מעקות, צריך להיות הפיתוח. על זה אני מדלג. אלה דברים שאני אדלג עליהם מהדברים הנורמטיביים רק בשביל שיהיה להם את החיבור הקבוע. יש להם עוד הרבה הוצאות בדרך. יש לכונס, במהלך אחד של חדר הטרנספורמציה של חברת חשמל – אם הם יעבירו אותו לתוך השטח של הבנייה, אני יכול לתת להם אישית טופס 4 ספציפית על חדר הטרנספורמציה. הם יקבלו מחברת חשמל 130,000 שקל, וזה כבר יכול לתת להם כסף ראשוני לממן את הוצאות החשמל הראשוניות האלה. חייבים להתקדם בכמה מהלכים.

חשוב להבין, אנחנו בטווח ביניים לא חוקי, בעייתי מאוד. כולם פה יוצאים מגדרם. אני מבין את הצד של התושבים. אני מבין את חברת חשמל. אני מבין את כולם. כל הבלגן הגדול הזה, זה הכי טוב שאפשר כרגע להביא. וזה שיפור, זה לא מאה אחוז, הלוואי והיה אפשר להביא למאה אחוז. אם הוועדה הזאת יודעת להביא לפתרון של מאה אחוז, אני אשמח מאוד. אבל במסגרת החוקים והמגבלות שקיימות בפנינו, עשינו פה מעל ומעבר, כולל הוצאת כספים, כולל אישורים מיוחדים. חברת חשמל יצאו מגדרם, המהנדסת, כולנו, בשביל התושבים. כמובן שאסור שבשלב הזה על התושבים יהיה מושת שום סכום. לא מדובר בהרבה כסף, עוד פעם נעשה עוד סיבוב של חיבור והגדלה, וזה אמור לשפר את המצב. אם יש עוד משהו מעבר, אני אשמח לעשות כל מה שאפשר.
<היו"ר מכלוף מיקי זוהר:>
תודה אדוני. אני רוצה לשמוע את הכונס.
<שי גליקמן:>
תודה. קודם כל, אני גם מבקש להודות לאדוני היושב-ראש על הקיום של הדיון הזה. דיון חשוב שגם יכול להיות תקדימי עבור מקרים אחרים, שאני מקווה שלא יקרו. 
<היו"ר מכלוף מיקי זוהר:>
אני לא רוצה לקטוע אותך, אבל רק לומר שאני חושב שאחד הדברים הראשונים שאני הולך לעשות בסיום הדיון, אני הולך לבדוק את החוק של חברת החשמל, ואם צריך, להגיש שינוי חקיקה בעניין הזה. כי אם אתם מוגבלים מהחוק, אנחנו נסיר את המגבלה. אם זה תקנות שר, אז אנחנו נסיר את תקנות השר. יש מקרים ויש נסיבות שהם יוצאים מן הכלל, חריגות, כתוצאה ממשהו שאף אחד לא צפה, וצריך לתת לזה מענה שונה מכל דבר אחר. לפעמים שרירות הלב שלנו כמדינה זה גם כן דבר מוגזם. 
<שי גליקמן:>
מה שהתחלתי להגיד, שאולי המקרה הזה יוכל להוות תקדים למקרים אחרים שאנחנו נתקלים בהם בשנתיים האחרונות של נפילות של קבלני ביצוע ויזמים. אני מקווה שהמקרה הזה הוא יחיד, אבל אולי הוא יהיה תקדים למקרים הבאים. לפני שאני אעמיד דברים על דיוקם, בניגוד ליתר הדוברים שדיברו פה, אני חושב שהמטרה של הוועדה הזאת, לפי מה שהבנתי, היה להביא לפתרון. אני בינתיים לא שמעתי מאף אחד איזושהי הצעה לפתרון. 

<היו"ר מכלוף מיקי זוהר:>
תיכף אני אציע אותו.

<שי גליקמן:>
אם יורשה לי להציע מה אני חושב שיכול להיות הפתרון. לאחר מכן אני אעמיד דברים על דיוקם בעקבות הדברים של ראש העיר, שדרך אגב, הם דברים שנאמרים על-ידו במהלך היומיים האחרונים במספר מקומות, שפשוט קשה להבין איך אפשר להתבטא ככה. לדעתי, הפתרון אמור להיות פשוט. ההנחיה – בין אם זה מהוועדה פה – לוועדה המחוזית לתכנון ובנייה של מחוז צפון, להורות לתת בינתיים איזשהו טופס זמני לחיבור קבוע לחשמל.

<אורי אברהם בוסקילה:>
יש דבר כזה.

<שי גליקמן:>
בדיוק. לחיבור קבוע לחשמל. לדעתי, זו אמורה להיות הנחיה מאוד פשוטה גם לאור האישור העקרוני שהתקבל מהוועדה המחוזית. וגם כשאומרים אישור עקרוני, זה אישור עקרוני שמותנה בקיומם של מספר תנאים ומספר תיקונים. האישור העקרוני שמדובר עליו בוועדה המחוזית כפוף למספר תיקונים שהיה צריך לבצע, ואנחנו, בשיתוף עם הדיירים, האדריכלית שאנחנו שכרנו לטובת הפרויקט הזה ופרויקט שנקרא המטוס, ביצענו את התיקונים האלו. היום המצב הוא לדעתי פשוט, שהוועדה פה תורה לוועדה המחוזית שתורה לחברת החשמל, או לעיריית צפת, לעשות את החיבור הקבוע הזה. כולם יושבים סביב אותו שולחן, חוץ מאשר נציג הוועדה המחוזית, שאני מבין שלא נמצא פה.
<היו"ר מכלוף מיקי זוהר:>
הוא לא יכול, הוא בבית חולים.
<שי גליקמן:>
כן, אני מבין.

<יואב הלאל:>
בגלל הקור?

<היו"ר מכלוף מיקי זוהר:>
יכול להיות. הוא ביקר אצלכם והוא התקרר.
<שי גליקמן:>
כשכולם נמצאים סביב אותו שולחן, זה צריך להיות פשוט מאוד. עכשיו אני מבקש להעמיד כמה דברים על דיוקם. אחד, מבחינת התכניות. קודם כל, אני מתחבר לדברים שמר בוסקילה אמר בתחילת הדברים. בסופו של דבר, מבחינת הביצה והתרנגולת, שראש העיר נוטה להשתמש במונח הזה הרבה, מה שהתחיל את כל המהלך פה הוא איזה אישור להיתר בנייה שניתן על-ידי עיריית צפת לקבלן.   
<היו"ר מכלוף מיקי זוהר:>
שלא ניתן, הכוונה. הם נתנו היתר בנייה מסוים והקבלן בנה אחרת מההיתר.
<שי גליקמן:>
והיא לא מנעה ממנו את המשך הבנייה. 
<היו"ר מכלוף מיקי זוהר:>
חבר'ה, עצור פה. אני לא בא להגן על אף אחד, אבל גם אני הייתי ברשות מקומית. אני רוצה לראות - - -

<שי גליקמן:>
אני מוכן אפילו להבליג על זה. 

<היו"ר מכלוף מיקי זוהר:>
תעצור שנייה. אני רוצה לראות את יואב ואת אורי שהיו אומרים לך לבית שלך אתה תיכנס רק בעוד שלוש-ארבע שנים בגלל שהקבלן חרג. מה היית עושה? היית אומר הכול בסדר? היית אומר לא נורא?
<אורי סגרה:>
אגב, זה קרה לנו.
<אילן שוחט:>
זו הייתה הטקטיקה של הקבלן.

<יעל כהן-פארן (המחנה הציוני):>
יש לי שאלה, מישהו תבע את הקבלן?

<היו"ר מכלוף מיקי זוהר:>
הקבלן הזה כבר פשט את הרגל.

<יעל כהן-פארן (המחנה הציוני):>
כן, אבל אתם תבעתם אותו?

<היו"ר מכלוף מיקי זוהר:>
זה נגמר, אין קבלן. חברים, יש אחריות לרשות המקומית, זה ברור, אף אחד לא אומר שלא. אבל יש גם נסיבות מסוימות שכנראה גרמו לך שהפרויקט התמשך. 
<שי גליקמן:>
אז אני אתחבר לנקודת הזמן מאז שאנחנו מונינו לתיק, זה היה ב-7 באוקטובר 2014. גם פה צריך לעשות סדר מבחינת הדברים. אני לא יודע עד כמה כולם בקיאים בנושא של חדלות פירעון וכניסות של חברות להקפאת הליכים, במיוחד כשזו חברה יזמית. כשאנחנו נכנסו לתמונה באוקטובר 2014, היו שתי פעולות עיקריות שהיינו צריכים לבצע – אחת, השלמת שני פרויקטים שהיו בתהליך, שהם נוף טליה והמטוס. והשני, מימוש נכסים של החברה בהקפאת הליכים. במקביל הקבלן באופן אישי נכנס לפשיטת רגל. יש שני הליכים מקבילים, אחד של הקפאת הליכים, השני של פשיטת רגל. שני בעלי תפקיד – אחד, אנחנו, של החברה. השני, מנהל מיוחד שמונה לקבלן באופן אישי. ברמה של השלמת הפרויקטים, מיד כשהתבררו לנו החריגות שבוצעו בפרויקט, כינסנו אספה עם הדיירים, אם אני לא טועה, כבר אחרי חודשיים, והסברנו להם את המצב. במקביל, כל אחד מהדיירים זומן לפגישה במשרדי החברה. נציג שלנו, נציג הנאמן, ישב במשרדי החברה במשך שנה והיה זמין לכל פנייה של הדיירים. באותה אספה - - -
<היו"ר מכלוף מיקי זוהר:>
אני שואל שאלה עכשיו. הבנתי. 
<שי גליקמן:>
חשוב לי להבהיר, כי נאמרו פה דברים.
<היו"ר מכלוף מיקי זוהר:>
הבנתי, אני יודע. קודם כל, אתם לא הקבלן. אתם לא בניתם את הפרויקט, ואתם לא עשיתם את חריגות הבנייה. הכול בסדר, אני לא בא אליכם בטענות.
<שי גליקמן:>
חשוב לי להבהיר, אנחנו הגשנו תכניות לוועדה המקומית, ששכבו במגירה - - -
<היו"ר מכלוף מיקי זוהר:>
אני שואל את השאלה – אצל הנאמן יש כסף?

<קריאה:>
שבעה חודשים במגירה שלה. 

<שי גליקמן:>
שבעה חודשים אצל מהנדסת העיר.

<היו"ר מכלוף מיקי זוהר:>
אצל הנאמן יש כסף?

<שי גליקמן:>
עכשיו מבחינת קופת הפירוק. אתם צריכים להבין שזו קופה ששייכת לנושים של החברה. 
<היו"ר מכלוף מיקי זוהר:>
שאלתי אותך שאלה – בקופת הנאמן יש כסף?
<שי גליקמן:>
אז אני מסביר לך. אנחנו מימשנו נכסים - - -

<היו"ר מכלוף מיקי זוהר:>
הנושים הראשונים של החברה הם הדיירים. הראשונים.

<שי גליקמן:>
ממש לא. לפי החוק ממש לא. 

<היו"ר מכלוף מיקי זוהר:>
מבחינתי, הנושים הראשונים הם הדיירים. 

<שי גליקמן:>
צר לי, אבל החוק מורה אחרת.

<היו"ר מכלוף מיקי זוהר:>
אני מבין מה שאתה אומר, אבל הנושים הראשונים הם הדיירים, והם אלו שצריכים לקבל קודם כל את התמורה לפני כולם. 
<שי גליקמן:>
לא. אני רוצה - - -

<אורי אברהם בוסקילה:>
מיקי, הוא לא ענה לך כמה כסף יש בקופה. הוא לא ענה לך. 

<היו"ר מכלוף מיקי זוהר:>
אז אני שואל אם יש כסף בקופת הנאמן.

<אורי אברהם בוסקילה:>
תענה לו על זה, זה חשוב. כמה כסף יש?
<קריאה:>
יש הרבה כסף.

<שי גליקמן:>
אתם צריכים להבין גם כן מושג בהליך של חדלות פירעון. קופת הכינוס הם כספים שמצטברים מגבייה של הנאמן מכספים ששייכים לחברה ולא התקבלו עד למועד צו ההקפאה. אנחנו מימשנו נכסים של החברה שמשועבדים במלואם – אין עודפים, משועבדים במלואם – לנושים מובטחים, שזה בנקים וגורמי מימון שמימנו את הקבלן.
<קריאה:>
חסר לבנקים כסף? ריבונו של עולם.

<איל זוכמן:>
אבל אתה אמרת לי אחרת בטלפון. 
<שי גליקמן:>
תן לי להשלים את הדברים, אני לא סיימתי. עוד כספים משוריינים - - -
<היו"ר מכלוף מיקי זוהר:>
אני מבין את הגישה הכרישית הזאת, שהבנקים הם בעלי - - -

<קריאה:>
משוריינים לקבלת טופס 4, תשמע מה הוא אומר.
<שי גליקמן:>
אני רוצה לסיים.

<היו"ר מכלוף מיקי זוהר:>
באיזה בנקים מדובר? בוא נטפל בבנקים. באיזה בנקים מדובר? 

<שי גליקמן:>
כל הבנקים.

<היו"ר מכלוף מיקי זוהר:>
איזה בנקים? מי הנושה הכי גדול מבין הבנקים?

<שי גליקמן:>
יש את בנק "מזרחי", שהוא הנושה הכי גדול. 

<היו"ר מכלוף מיקי זוהר:>
אין בעיה. בפעם הבאה, לדיון הבא, אני רוצה את בנק "מזרחי" פה. מי עוד? אני אראה לבנק "מזרחי" ולכל הבנקים מי יותר חשוב – אם חשמל של דייר, או עוד 10,000 שקל אחר-כך בדיבידנד של המנכ"ל. אני רוצה לבדוק את זה. אני רוצה מכתבים לכל הבנקים. בנק "מזרחי", איזה עוד בנק?
<שי גליקמן:>
אני אעביר את הרשימה המלאה. 
<היו"ר מכלוף מיקי זוהר:>
אני מבקש את הרשימה של הנושים. אין בעיה. בואו נוציא מכתב לכל הנושים, ונשאל אותם אם מפריע להם שמבין כל הכספים הגדולים שנמצאים שם, יצאו כמה עשרות אלפי שקלים כדי שלאנשים לא יהיה קר בחורף. אני רוצה לשאול את זה. אחר-כך נדבר עם התקשורת, שתדע איזה בנק הסכים, ואיזה בנק לא הסכים. בוא נתקדם.
<יעל כהן-פארן (המחנה הציוני):>
אני צריכה לצאת להצביע, אם אני אוכל לומר כמה מילים.
<עבדאללה אבו מערוף (הרשימה המשותפת):>
אני סומך עליך. הבנתי את הכיוון. ההתנהגות הדורסנית הזאת של הכונס ושל הבנקים – קודם כל צריך לחבר את הבתים לחשמל, אחר-כך להתחשבן. זה מה שצריך.

<שי גליקמן:>
הוא היה פה בדיוק שתי דקות, וזה - - -

<עבדאללה אבו מערוף (הרשימה המשותפת):>
אני מכיר את הנושא, סליחה, עם כל הכבוד לך. 
<יואב הלאל:>
אני רק רוצה לשאול שאלה אחת – האם כל השירות שלכם הוא בחינם, או לוקחים כסף על זה?
<שי גליקמן:>
אני חי את הנושא שנתיים וחצי, לא כמוך. כמה זמן אתה מכיר את הנושא הזה? איך אתה מכיר את הנושא הזה? 
<עבדאללה אבו מערוף (הרשימה המשותפת):>
את הנושא אני מכיר טוב. 

<שי גליקמן:>
איך אתה מכיר את הנושא? איך אתה מכיר?

<עבדאללה אבו מערוף (הרשימה המשותפת):>
- - - תהיו אנושיים - - -

<שי גליקמן:>
איך אתה מכיר אם לא היית שם? 

<עבדאללה אבו מערוף (הרשימה המשותפת):>
אני מכיר, הייתי שם. 
<שי גליקמן:>
אתה יודע איפה המקום בכלל? 

<עבדאללה אבו מערוף (הרשימה המשותפת):>
אני מכיר, הייתי שם, עם כל הכבוד. 

<היו"ר מכלוף מיקי זוהר:>
אתה רוצה לסכם?

<שי גליקמן:>
אתה נותן לו לדבר ככה על כונס נכסים? מה זה הדבר הזה? הוא חבר כנסת, אז מה? 

<היו"ר מכלוף מיקי זוהר:>
אתה לא מבין? יש לנו חסינות. 

<שי גליקמן:>
אין שום בעיה. אין שום בעיה.

<היו"ר מכלוף מיקי זוהר:>
אנחנו יכולים להגיד מה שאנחנו רוצים. עוד לא הבנת?
<שי גליקמן:>
בסדר גמור. 

<היו"ר מכלוף מיקי זוהר:>
אז כל מה שאתה יכול לעשות זה למזוג לעצמך כוס מים קרים, לשתות ולהמשיך קדימה. אין לך הרבה אופציות. 

<שי גליקמן:>
בסופו של דבר, הדברים נאמרים בחלל האוויר ואתם חושבים שאנחנו חיים באיזשהו ואקום. עוד כספים משוריינים לעובדי החברה בדין קדימה. לרשויות המסים. וחוץ מזה, יש כספים שגבינו ושימשו אותנו, ושריינו אותם – וזה מה שהסברנו לדיירים, שהם משוריינים – תקציבית גם לפרויקט המטוס וגם לפרויקט נוף טליה. 
<היו"ר מכלוף מיקי זוהר:>
מה הסכום?
<שי גליקמן:>
גבינו מדיירים שלא שילמו את מלוא התמורה החוזית סדר גודל של 400,000 שקל. 
<יואב הלאל:>
750,000 שקל. הנה, מסמך שלך. 
<שי גליקמן:>
אין בעיה. אם זה 750, אז זה 750. אלו כספים שמשולמים לפרויקט הזה. 
<אורי אברהם בוסקילה:>
שי, כמה כסף שמתם בגבעת המטוס?
<שי גליקמן:>
שנייה אחת. שנייה. עוד לא שמתי את הכסף מעבר לאדריכלית ששכרנו, וחשמל שאנחנו משלמים מדי חודש, משתתפים ביחד עם – אני בקשר עם אורי סגרה. אנחנו משלמים - - - 
<אורי סגרה:>
אני אורי סגרה. הפסקתם להשתתף אתנו - -

<שי גליקמן:>
מתי? מתי?

<אורי סגרה:>
- - ואני משלם את זה לבד.

<שי גליקמן:>
מתי? את המע"מ?

<אורי סגרה:>
מה זה להשתתף אתנו? סליחה, כבוד היושב-ראש. להשתתף אתנו, כשאני גובה מכל 28 הדיירים את הכסף, מעביר לו את זה לחשבון הבנק, והוא מוסיף את המע"מ והוא מקבל אותו בהחזר. לפני ארבעה חודשים קיבלתי מהם טלפון: סליחה אורי סגרה, אנחנו כבר לא משלמים את המע"מ. אתה תגבה, ואתה תלך לשלם לבד עם המע"מ לחברת חשמל כי אנחנו כבר לא חשבון פעיל.
<ויקטוריה אלקבץ:>
מיקי, אתה מבין באיזה מצב אנחנו נמצאים?
<קריאה:>
כך אמרתם לנו.

<היו"ר מכלוף מיקי זוהר:>
מה שם המשרד של הנאמן?

<אורי סגרה:>
גברת לאה. תביא אותה לפה. מי זאת לאה? היא לא פה. היא מנהלת חשבונות.

<שי גליקמן:>
דוקטור שלמה נס.

<היו"ר מכלוף מיקי זוהר:>
מי? שלמה נס? אני מיד מתקשר אליו. הוא חבר שלי. הוא יודע את זה?
<אורי אברהם בוסקילה:>
זה המשרד שלו. 
<היו"ר מכלוף מיקי זוהר:>
הוא מכיר את הסיפור?

<אורי אברהם בוסקילה:>
מיקי, זה המשרד.

<היו"ר מכלוף מיקי זוהר:>
דוקטור שלמה נס מכיר את הסיפור והוא לא אמר לך לשנות קצת? 
<שי גליקמן:>
בוודאי. אני אסבר לך את האוזן, במשרדים אחרים - - -

<היו"ר מכלוף מיקי זוהר:>
כמה הוא מעורב בסיפור? אני אסביר לך איך זה עובד פה בוועדה – אני שואל שאלות ואתה עונה. אתה לא חייב לענות, אגב, אבל אני שואל שאלות. כמה הוא מעורב בסיפור?
<שי גליקמן:>
שלמה בעצמו?

<היו"ר מכלוף מיקי זוהר:>
כן. 

<שי גליקמן:>
השותף שלו, שהוא הנאמן - - -
<היו"ר מכלוף מיקי זוהר:>
שלמה בעצמו מעורב בסיפור?
<שי גליקמן:>
כן, אבל אני לא יודע - - - באופן יומיומי. 
<אורי סגרה:>
נראה לי שלא. מי שמעורב זה עורך דין עמית לדרמן, שהוא מינה אותו. 
<היו"ר מכלוף מיקי זוהר:>
תרשמי לסוף הדיון לחבר לי את שלמה נס. תמשיך. סיימת?
<יעל כהן-פארן (המחנה הציוני):>
אני ממש חייבת להגיד משהו. אני רוצה לומר משהו כללי לגבי חברת חשמל. אני יודעת את זה מהם, ותוך כדי הדיון אני מתכתבת עם העוזר של סמנכ"ל רגולציה, שאני בקשר אתו כבר הרבה שנים. הם לא אוהבים להיות השוטר של ענף הבנייה. הם ממש לא רוצים את זה. אם אנחנו רוצים להעביר חוק או תקנות שיורידו את זה מהם, הם יותר מישמחו. אני אומרת לכם את זה בוודאות, בידיעה. הם לא רוצים להיות השוטר – עשו פיתוח, לא עשו פיתוח, חריגות בנייה, לא חריגות בנייה. הם לא רוצים להיות שם. בטח ובטח שאם יש מקום, צריך שמישהו אחר יהיה השוטר. לא יכול להיות שיאכלסו בלי שיש פיתוח וכולי. אני מסכימה עם זה שלא יכול להיות שאנשים יחיו בלי חשמל, או עם חשמל פיראטי, זו סכנה בטיחותית. עד שלא ימות מישהו, אף אחד לא יתעורר. חייבים להבין - - -
<אורי סגרה:>
דוד ווקנין, לא אכפת לך שהילד שלי הולך להרים את זה והוא ימות שם? הוא מרים את המפסק. זה בסדר?

<אילן שוחט:>
אורי, זה לא פייר מה שאתה עושה. 

<אורי סגרה:>
למה זה לא פייר? זה מה שקורה בפועל. 
<דוד ווקנין:>
אני מאוד מודה לך, תודה. 
<שי גליקמן:>
אתה מעלים מיושב-ראש הוועדה שהתכניות של הפרויקט הזה שכבו במגירה אצל המהנדסת שלך שבעה חודשים, בלי שנגעו בזה בכלל. בלי שנגעו בזה. 
<אילן שוחט:>
אתה מחזיק כסף. תשחרר את הכסף, תגדיל להם את החשמל קודם כל, לפני שאתה מגיע לפה. אל תשלח לנו איומים במיילים על הוצאת תביעת דיבה, כי אנחנו לא מתרגשים מזה. וזה מראה בדיוק מי אתם, אלה הטקטיקות שלכם. תוציא כסף מהכיס ותגדיל להם את החשמל. חצוף.
<איל זוכמן:>
המריבות האלה לא עוזרות לנו. שיריבו מחר, אנחנו רוצים חשמל. המריבות מפריעות.
<היו"ר מכלוף מיקי זוהר:>
בסוף אנחנו נביא את הפתרון.

<יעל כהן-פארן (המחנה הציוני):>
מיקי, יש לי הצעה קונקרטית. 
<היו"ר מכלוף מיקי זוהר:>
יש כמה פתרונות, לא אחד.

<יעל כהן-פארן (המחנה הציוני):>
בוא נפנה לשר האנרגיה שיוציא תקנה חריגה במקרים כאלה מידית, לא בעוד שמונה חודשים ולא עד שיוסדרו הדברים.

<היו"ר מכלוף מיקי זוהר:>
אופציה טובה. 

<יעל כהן-פארן (המחנה הציוני):>
שבמקרה כזה לא יכול להיות שחברת החשמל לא תחבר. הם לא יכולים לעבור על החוק, אבל הם ישמחו לחבר. 
<היו"ר מכלוף מיקי זוהר:>
יש פה נסיבות מאוד מיוחדות, קבלן שפשט רגל, חריגות בנייה, כונס שמטפל בתיק.
<יעל כהן-פארן (המחנה הציוני):>
לא יכול להיות. ובואו נעשה את זה היום. 

<אילן שוחט:>
ושהם בתהליך, זה לא שהם מתעלמים. הכונס מטפל. 
<היו"ר מכלוף מיקי זוהר:>
הכול בתהליך. אפשר לתת את זה. רעיון טוב. 
<יעל כהן-פארן (המחנה הציוני):>
זה נותן פתרון ומענה נקודתי. דבר שני, באופן כללי, ענף הבנייה נמצא היום - - -
<היו"ר מכלוף מיקי זוהר:>
זו תקנה, נכון? אתם פועלים על-פי תקנות, לא על-פי חקיקה. 
<דוד ווקנין:>
חוק התכנון והבנייה. 
<אילן שוחט:>
זה חוק התכנון, אלו לא תקנות שר. 

<היו"ר מכלוף מיקי זוהר:>
אלו לא תקנות שר. זה במסגרת חוק תכנון ובנייה. 
<יעל כהן-פארן (המחנה הציוני):>
כשרוצים להעביר פה תיקון, מעבירים אותו בתוך שבועיים. הרי כשרוצים להעביר תיקון, מיקי, מעבירים אותו בתוך שבועיים. אם רוצים, מעבירים. 

<רחמים מדינה:>
מיקי, היו תקדימים. 
<יעל כהן-פארן (המחנה הציוני):>
יכול להיות שצריך החרגה רק במקרים מיוחדים, בסדר. הם לא רוצים להיות השוטר של ענף התכנון והבנייה. צריך למצוא שוטר, אבל לא יכול להיות שילדים יהיו בסכנת חיים. תודה.
<אורי אברהם בוסקילה:>
מיקי, בהקשר הזה. מאחר ויש החלטה – זה פרוטוקול של ועדה מחוזית, היינו בדיון שם. 

<שי גליקמן:>
ונציג העירייה לא היה.

<אורי אברהם בוסקילה:>
לא משנה שהוא לא היה, זה לא רלוונטי. 

<אילן שוחט:>
כי זה עבר. אם הייתה בעיה, שזה לא יעבור - - -
<שי גליקמן:>
ואם זה לא היה עובר?

<אילן שוחט:>
וידאנו שזה עובר. 
<שי גליקמן:>
אז למה במטוס היית? למה במטוס היית? 

<אילן שוחט:>
במטוס לא הייתי. אני לא הייתי. 
<שי גליקמן:>
בטח שהיית.

<אילן שוחט:>
אני הייתי?

<שי גליקמן:>
נציגה שלך הייתה.

<אילן שוחט:>
נציגה. איפה שיש בעיות, אנחנו שולחים. איפה שזה עובר חלק, לא צריך לשלוח. 
<אורי אברהם בוסקילה:>
איך ידעת שזה יעבור חלק? 
<שי גליקמן:>
בדיוק, איך ידעת?
<אילן שוחט:>
כי אורי אילן במקרה היה מנכ"ל העירייה, ואני יודע מה עובר ומה לא יעבור, ואיפה יש בעיות, ולאיפה צריך להגיע. 
<אורי אברהם בוסקילה:>
הבנתי. מיקי, ההחלטה הזאת נותנת את הפלטפורמה, את הקונסטרוקציה החוקית לדבר הזה. כי היא אומרת מטרת התכנית היא לאשר הסדרת חריגות בנייה. בכפוף להחלטת ועדה מחוזית, אפשר להביא טופס 4 זמני. 
<היו"ר מכלוף מיקי זוהר:>
הבנתי. יסיים את הדברים, ואז אני אגיד לכם מה אני חושב. 

<שי גליקמן:>
אני מבין את האמוציות, אבל בתור נאמן שמונה על-ידי בית משפט, וכפוף להחלטות של בית משפט, אנחנו לאורך כל הדרך - - -
<היו"ר מכלוף מיקי זוהר:>
כמה פעמים הלכת במהלך הנאמנות שלך לבית המשפט - - 
<שי גליקמן:>
המון. המון. המון. 

<היו"ר מכלוף מיקי זוהר:>
- - וביקשת ממנו להגדיל את הסכום לטובת הדיירים?

<שי גליקמן:>
אנחנו הגשנו דוחות תקופתיים.
<היו"ר מכלוף מיקי זוהר:>
כמה פעמים עשית את זה?

<אורי אברהם בוסקילה:>
לא קיבלנו, שי. אל תתנקה, אני מדבר בצורה ישירה. 

<שי גליקמן:>
מה לא קיבלת? מה לא קיבלת, - - - מאתנו?

<אורי אברהם בוסקילה:>
היינו אצלך מספר פעמים, אצלך ואצל לדרמן, ולא קיבלנו. 
<היו"ר מכלוף מיקי זוהר:>
יכולת לבוא לבית המשפט ולבקש את זה, להגדיל את הסכום. אתה יודע מה היה קורה אם היית עושה את זה?

<אורי אברהם בוסקילה:>
אתה לא נקי כפיים.

<קריאה:>
- - -

<שי גליקמן:>
את ה-8,000 שקל שאנחנו שילמנו, ולא העירייה שילמה - - -
<יואב הלאל:>
מיקי, אפשר לעשות סולחה בין ראש העיר לחברת נאמן.

<אילן שוחט:>
לא, אנחנו בסדר. 

<יואב הלאל:>
אני רואה פה איזושהי - - - שאנחנו נוכל לחיות בשקט.

<איל זוכמן:>
אנחנו יושבים בשקט והם רבים.
<היו"ר מכלוף מיקי זוהר:>
חבר'ה, לא להפריע. אני רק יכול להגיד לכם שזו חברה טובה.

<שי גליקמן:>
לא שילמנו כסף - - -? אז למה אתה אומר דברים - - - 

<אורי אברהם בוסקילה:>
לא אמרתי את זה. 

<שי גליקמן:>
אז תגיד את זה. 
<אורי אברהם בוסקילה:>
היינו אצלכם מספר פעמים, ביקשנו דוחות, ביקשנו מסמכים, לא קיבלנו. 

<שי גליקמן:>
קיבלתם הכול. 

<אורי אברהם בוסקילה:>
אפילו פעם אחת שביקשתי לא קיבלתי. 

<שי גליקמן:>
החתן שלך - - -

<היו"ר מכלוף מיקי זוהר:>
עורך הדין גליקמן, פה זה לא בית משפט.

<שי גליקמן:>
זה פשוט לא יאומן. יש לנציגים שלהם את הטלפון שלי, אני מדבר אתם יותר משאני מדבר - - -
<היו"ר מכלוף מיקי זוהר:>
אני רק רוצה להגיד לך שאני חושב שעצם העובדה שאתה משתייך למשרדו של שלמה נס, זה ישנה את התמונה. אני לא ידעתי את זה, ואני אומר לך שאתה תראה בסוף הדיון היום, בעוד כמה שעות, אתה תקבל ממנו טלפון - - 

<שי גליקמן:>
הלוואי, אנחנו הראשונים שנברך על זה. 
<היו"ר מכלוף מיקי זוהר:>
- - והוא ישנה את הגישה. אדוני רוצה לסיים? כי אני רוצה לסכם.

<שי גליקמן:>
8,000 שקל שולמו על-ידי קופת הכינוס בשביל הגדלת חיבור החשמל, בעקבות פנייה של דייר, מר סגרה. האדריכלית שאנחנו משלמים לה – זה גם חלק מהכספים שאנחנו מתקצבים - - -
<ויקטוריה אלקבץ:>
אבל אני לא רואה פתרון.
<שי גליקמן:>
אבל הפתרון הוא לא אצלי. הפתרון הוא לא אצלי בסופו של דבר. אני משתף פעולה עם הדיירים בשביל להגיש את התכניות. התכניות שכבו אצל הוועדה המקומית שבעה חודשים. אני בעצמי הייתי בוועדה המחוזית, אף אחד מהעירייה לא היה. תודה רבה. 
<היו"ר מכלוף מיקי זוהר:>
תודה רבה. תודה רבה על האינפורמציה. אני רוצה לומר כך, הפתרון הזה הוא לא פתרון אחד. אני חושב שאם אנחנו נפעל בכיוון אחד, אנחנו יכולים להחטיא את המטרה. קיבלתי מכתב ממר אורי אילן, והוא הבהיר שהוא הולך לפעול ביתר שאת ליצור אישור זמני למתן טופס 4, זה דבר קיים. כמובן שאנחנו נעקוב אחרי זה, ובסוף הדיון אנחנו נוציא מכתב שבו נדרוש ממנו להוציא אישור זמני באופן הכי מהיר שאפשר מבחינה חוקית ומשפטית.
<אורי אברהם בוסקילה:>
שגם ראש הרשות יוציא מכתב כזה, זה חשוב. 
<היו"ר מכלוף מיקי זוהר:>
כמובן שראש הרשות יפעל באותה גישה, בהנחה שהוא מסוגל והוא יכול, כי לא תמיד החוק מאפשר. חבר'ה, צריך לזכור, אנחנו גם כפופים לחוקים. לא תמיד הם נכונים, אבל הם קיימים. אפשר לשנות אותם, בשביל זה אנחנו כאן. אנחנו קודם כל קיבלנו התחייבות מאורי אילן, ואנחנו גם נעקוב אחרי זה למתן אישור זמני לחברת חשמל לייצר את החשמל. זה פעם ראשונה. פעם שנייה, אני כן רוצה שאנחנו ניתן להם הספק כוח גדול יותר כבר מחר בבוקר. מ-80 ל-160 כבר מחר בבוקר, לא בעוד יומיים, ולא בעוד שלושה, ולא בעוד ארבעה. מחר בבוקר שהם יקבלו 160, כדי שזה יאפשר להם בשבועיים-שלושה הקרובים, שאנחנו צריכים לייצר את האישור הזמני ולתת את הפתרון הסופי, להתחיל לחיות קצת יותר טוב. מה שצריך לעשות בשביל זה, מישהו צריך להביא בעבור זה את הכסף. אני מבקש מהנאמן, ואני גם אבקש משלמה נס, שייתן את הכסף לנושא הגדלת הכוח מ-80 ל-160. לא הדיירים, אלא הנאמן, כי בסופו של דבר צריכים לזכור, נכון, הנאמן מייצג אינטרסים מסוימים, אבל בסוף הוא מייצג גם את אותו קבלן כושל. 
<שי גליקמן:>
אני לא מייצג אותו.
<היו"ר מכלוף מיקי זוהר:>
שנייה, הוא מחזיק בכסף שלו.

<שי גליקמן:>
לא. זו טעות.

<היו"ר מכלוף מיקי זוהר:>
והוא אחראי על מה שאותו קבלן עשה. הוא צריך למזער את הנזקים שהוא גרם, והוא גרם פה נזקים גדולים לציבור.
<שי גליקמן:>
אתה אומר פה דברים שלא מתיישבים עם המציאות המשפטית. 
<היו"ר מכלוף מיקי זוהר:>
בסדר.

<קריאה:>
עזוב את המינוח עכשיו, אנחנו מדברים על העיקרון.

<היו"ר מכלוף מיקי זוהר:>
חבר'ה, אני גם משפטן – תואר ראשון ותואר שני. דוקטור שלמה נס היה מורה שלי בקורס בתואר השני בנושא פירוק חברות.

<שי גליקמן:>
אם אני מקבל אישור, אני מיד משלם את זה. 
<היו"ר מכלוף מיקי זוהר:>
אני יודע את כל מה שאתה אומר, הוא לימד אותי את הכול. אבל הוא אמר גם דבר אחד בקורס. אתה יודע מה הוא אמר? שזה יירשם לפרוטוקול: יש גם אנושיות. יש גם אנושיות. הוא אמר את זה, אני זוכר שזה היה חוצב להבות כשהוא אמר את זה. יש אנושיות, אז צריך להיות גם אנושיים. 
<אילן שוחט:>
מיקי, שאלה חשובה לשלב הזה – האגרה היא 12,000 שקל להגדלת החשמל מ-80 ל-160. יש עוד תשלומים שכרוכים בכך? שנגיד אותם עכשיו.
<אורי סגרה:>
בטח שיש.
<אילן שוחט:>
שנייה, סגרה. שנייה. תן לו לענות.

<רחמים מדינה:>
הליך חיבור חשמל מבוצע בצורה כזו שיש הזמנה. ההזמנה משולמת, שזה בערך 12,000 שקל. לאחר מכן אנחנו בונים את הארון שלנו, ואז צריך לעבור שלב בדיקה שבו הם צריכים להביא חשמלאי שיכין את החלק שלהם לקבל את ה-160. 

<קריאה:>
את זה העירייה צריכה לעשות. 

<היו"ר מכלוף מיקי זוהר:>
אני מבקש באותה הזדמנות – אני מבין את העלויות. אני כן מבקש גם מראש הרשות שכל עלות שהעירייה צריכה לגבות, שלא תגבה. 
<אילן שוחט:>
אנחנו לא גובים. הנה, אני כבר אומר. אין פה מה לגבות.
<היו"ר מכלוף מיקי זוהר:>
אם יש. הנאמן ייתן את חלקו לחברת חשמל, ואם העירייה צריכה לעשות דברים מטעמה, שלא תגבה בעבור זה כסף.
<אילן שוחט:>
אני לא גובה.
<היו"ר מכלוף מיקי זוהר:>
אנחנו ננסה להגדיל - - -

<שי גליקמן:>
אפשר להבין מה הסכום הסופי שצריך לשלם?

<אילן שוחט:>
אני אגיד לך, בסיכום כללי ממה שאני הבנתי. זה 12,000 - - -

<היו"ר מכלוף מיקי זוהר:>
יגיד איש מקצוע, רגע. תן לאיש מקצוע, הוא יגיד. מה הסכום, אתה יכול לומר?

<אילן שוחט:>
יש פה שני תשלומים, מיקי. יש תשלום שחברת חשמל מגדילה, זה 12,400 או 12,800. חברת חשמל מגדילה. ויש תשלום שכל דייר צריך להביא חשמלאי, וחברת חשמל, עד שהיא לא רואה - - -
<אורי אברהם בוסקילה:>
את זה הרשות צריכה לעשות. זה אתה.

<אילן שוחט:>
מה פתאום? אני לא יכול, זה - - -

<אורי אברהם בוסקילה:>
זה אתה. אתה. אתה צריך לעשות את זה.
<קריאה:>
מה הבעיה שלך להביא חשמלאי?

<אילן שוחט:>
חבר'ה, אני לא, זה פרטי. 

<אורי אברהם בוסקילה:>
אתה צריך לעשות את זה. מה זה פרטי?

<אילן שוחט:>
אתה קשקשן. אתה קשקשן. 

<אורי אברהם בוסקילה:>
תכבד את עצמך, מר שוחט.

<אילן שוחט:>
שילמתי את זה פעם אחת, אני לא יכול לשלם את זה פעמיים.
<אורי אברהם בוסקילה:>
תכבד את עצמך. אתה הבאת אותם לשם. אתה הבאת אותם לשם.

<אילן שוחט:>
אני כבר מודיע פה, לא יכול לשלם את זה. 

<אורי אברהם בוסקילה:>
אתה הבאת אותם לשם, תפתור את הבעיה. 
<אילן שוחט:>
הכונס צריך לעזור לכם בתשלום. 

<אורי אברהם בוסקילה:>
לא, זה אתה. 

<אילן שוחט:>
זה חשמלאי פרטי שאתם צריכים להביא.
<אורי אברהם בוסקילה:>
תביא אתה חשמלאי. 
<אילן שוחט:>
אוקיי, אתה רוצה ככה לדבר? דבר ככה. 

<אברהם וענונו:>
אילן שוחט, מכבודך, אנחנו נרגשים במעמד הזה שאנחנו נמצאים בו, זו פעם ראשונה. אנחנו רואים שיש פה תפקוד טוב, עם כל הוויכוחים האלה, אבל אנחנו בזבזנו הרבה כסף. שלושה מכשירי חשמל - - -

<אילן שוחט:>
הוא מחזיק את הכסף, הכסף שם. שם הכסף.
<אברהם וענונו:>
אילן. אילן. אילן.

<שי גליקמן:>
אני שאלטר של בנק?

<אברהם וענונו:>
אילן, לנו זה לא משנה. שלושה מכשירי חשמל הלכו לי כבר, שזה מעל 10,000 שקל. אני כבר לא יכול לשלם עוד את הדברים האלה. 
<אילן שוחט:>
בגלל זה אני אומר, אני לא רוצה שאתם תשלמו את זה, שהכונס ישלם את זה. 
<אורי אברהם בוסקילה:>
למה אתה מפיל עליו? זה כסף שאתה צריך לשלם. למה אתה מפיל עליו? 
<אילן שוחט:>
אני צריך לשלם? תפסיק לקשקש. תפסיק לדבר שטויות. 
<אורי אברהם בוסקילה:>
אילן שוחט, כבד את עצמך.
<אילן שוחט:>
תפסיק לדבר שטויות.

<אורי אברהם בוסקילה:>
תלמד לדבר, תהיה אמתי. אל תשקר אותנו. 
<אילן שוחט:>
אתה קשקשן.
<אורי אברהם בוסקילה:>
תדבר אמת.

<היו"ר מכלוף מיקי זוהר:>
אני מבקש שקט. אני מבקש שקט. אני עכשיו מדבר. מי שידבר ויפריע לי, אני אוציא אותו מהדיון. אז אני מבקש שקט. אתה לא תצא מהדיון כי אנחנו צריכים את הכסף, אז אנחנו לא נוציא אותך. אני רוצה לדעת בכמה כסף מדובר.
<שי גליקמן:>
אלו אנשים שגרים בעיר שלו, וככה הוא מדבר אליהם. 
<היו"ר מכלוף מיקי זוהר:>
תפסיק עכשיו. איפה אתה גר, בצפת?

<שי גליקמן:>
- - -

<היו"ר מכלוף מיקי זוהר:>
אז מה אתה משמיע קול - - -

<שי גליקמן:>
אני הגעתי אליהם במשך שנה שלמה כדי - - -
<היו"ר מכלוף מיקי זוהר:>
עזוב עכשיו.
<אילן שוחט:>
גם אתה קשקשן, אדוני. 
<אורי אברהם בוסקילה:>
כולם קשקשנים. אתה הקשקשן הכי גדול. 

<אילן שוחט:>
את ה-8,000 שקל – אחרי דיון של שעתיים, מתיש, נתתם את ה-8,000 שקל. תתבייש לך.
<שי גליקמן:>
רק תדאג שתכניות – מתיש? אתה אמרת לנאמן תודה רבה על זה שהוא נתן לפנים משורת הדין. 

<אילן שוחט:>
נכון, אחרי ששעתיים שכנענו אותו. הוא לא נתן את זה על המקום. 
<שי גליקמן:>
וזה דיון שהם יזמו, ולא אתה.
<אילן שוחט:>
אנחנו התחננו אליכם שתשלמו את זה. 
<שי גליקמן:>
אתה תדאג לזה שתכניות יוגשו בזמן ולא ישכבו אצל המהנדסת שלך.

<אילן שוחט:>
הכסף אצלך. הכסף שלהם אצלך. 

<שי גליקמן:>
תדאג להביא את ה - - - הרלוונטיים לדיונים.
<היו"ר מכלוף מיקי זוהר:>
אני נועל את הדיון. אתם רוצים שאני אנעל את הדיון? אני נועל את הדיון.

<קריאה:>
אנחנו רוצים. אנחנו רוצים לשמוע את - - -
<שי גליקמן:>
כבר הגענו להסכמות, והוא - - -
<אילן שוחט:>
אתה לא תברח מהתשלום. אתה תשלם להם את הכול. 
<שי גליקמן:>
אני אמרתי משהו? שמעתי אותי אומר משהו?

<אילן שוחט:>
כן, אתה תשלם. אתה תשלם.
<היו"ר מכלוף מיקי זוהר:>
אילן, אתה עושה נזק.

<אילן שוחט:>
אני לא עושה נזק, אני אומר את האמת, כי אנחנו נצא מפה אחר-כך, הם יהיו באיזושהי אשליה שיש להם עכשיו הגדלה. הוא מחזיק את כל הכסף - -

<היו"ר מכלוף מיקי זוהר:>
אתה עושה נזק. 

<אילן שוחט:>
- - אני עשיתי לפנים משורת הדין  כדי לתת את ההגדלה. 
<היו"ר מכלוף מיקי זוהר:>
עד עכשיו זה היה טוב, ועכשיו אתה הורס. זה החלק שאתה הורס.

<אילן שוחט:>
אני לא הורס, השיטות האלה הן - - - מיקי. 

<שי גליקמן:>
אם אתה אומר פעם ופעמיים, זה לא יהפוך את זה לאמת.
<היו"ר מכלוף מיקי זוהר:>
אני לא - - -

<אילן שוחט:>
אני אומר את האמת. עיריית צפת לא שמה יותר כסף, אני לא יכול. 

<שי גליקמן:>
אילן, אם תגיד משהו פעמיים ושלוש, זה לא יהפוך את זה לאמת.
<אילן שוחט:>
אסור לי לתת כסף לבית פרטי.

<שי גליקמן:>
ומה איתי?

<אילן שוחט:>
הכסף שלהם אצלך.
<שי גליקמן:>
אני כפוף לבית משפט.
<אילן שוחט:>
הכסף שלהם אצלך.

<שי גליקמן:>
אני כפוף לבית משפט. זה לא הכסף שלהם.

<אילן שוחט:>
אתה צריך לדאוג לשלומם ורווחתם עד הסוף.

<שי גליקמן:>
לא יאומן.

<אילן שוחט:>
מה זה בשבילך 20,000 שקל?

<היו"ר מכלוף מיקי זוהר:>
עורך הדין גליקמן, אני אגן עליך. אתה טועה, אילן. 

<אילן שוחט:>
למה?

<היו"ר מכלוף מיקי זוהר:>
כי זה שהכסף אצלו, זה לא אומר שהוא יכול להשתמש בזה לדיירים. מה לעשות? יש חוקים. אז אתה טועה. אבל אני אגיד לך משהו, מעבר לזה, יש לו את היכולת ויש לו את הסמכות לפנות לבית המשפט, ואנחנו צריכים אותו בצד שלנו. וגם שלמה נס יהיה מעורב פה. שהוא יבקש לפנות לבית המשפט ולהגיד: למרות שיש נושים, יפנו לנושים, ואני רוצה לראות נושה אחד שיתנגד. אם נושה אחד יתנגד, אני מבטיח לך שאני אביא אותו לפה לוועדה, ואני אעשה לו שיימינג מול כל המדינה, של-24 משפחות אין איך לחמם את הבית בשביל שלו יהיו עוד 300,000 או 400,000 שקל בפק"מ. זה לא עובד ככה. 
<שי גליקמן:>
אדוני היושב-ראש, הדבר הראשון שאעשה, אחרי שאני יוצא מפה, לתת עדכון דחוף לבית משפט שבעקבות ועדה שהתקיימה בנושא של פרויקט נוף טליה, נדרשים X, Y ו-Z. זה פתרון. 
<היו"ר מכלוף מיקי זוהר:>
בדיוק. זה מה שרציתי.

<רחמים מדינה:>
כבוד היושב-ראש, אני מבקש לסיים את מה שהתחלתי.

<היו"ר מכלוף מיקי זוהר:>
עכשיו אני רק רוצה להבין מה הסכום. מה הסכום?

<רחמים מדינה:>
התהליך הוא כזה שאחרי שישלמו את ה-12,045.2, אנחנו נצא לעבודה ונעשה את הארון שלנו, נביא אותו למצב - - -
<היו"ר מכלוף מיקי זוהר:>
בתוך כמה זמן אתם יכולים לעשות את זה?

<רחמים מדינה:>
בתוך 48 שעות, כי אנחנו צריכים להזמין את הארון, עד שהוא יגיע. בגמר העבודה שלנו, צריך לעמוד מולנו חשמלאי שיוכל לקבל 160 אמפר. זה כמו שאתה בונה כביש, ואין לך כניסה לכביש. 
<אורי סגרה:>
זה עוד 6,000 ביררתי. 
<רחמים מדינה:>
אני מבקש, לא יתכן שאני אדבר, וכל רגע תפריעו. 

<היו"ר מכלוף מיקי זוהר:>
אי-אפשר. אני אפסיק את הדיון ואתם לא תגיעו לפתרון. אי-אפשר ככה.   
<רחמים מדינה:>
צריך לעמוד מולנו חשמלאי שיכין את הארון ויכין את המתקן לקבל 160, וזו עלות. להערכתי, כ-10,000 שקל. בנוסף לזה, מאחר ועברה תקופה ארוכה ויש הגדלה, צריך לעשות גם בדיקה בטיחותית של הדירות.

<היו"ר מכלוף מיקי זוהר:>
מי עושה את זה?

<רחמים מדינה:>
יש כמה אפשרויות. יש אפשרות שחברת חשמל תעבור דירה-דירה ותעשה את זה בעלות של בדיקה של כל דירה, ויש אפשרות שאנחנו נותנים לדיירים, להביא מהנדס חשמל שמורשה לנושא הזה. הוא יעשה את הבדיקה. אז העירייה עשתה את זה. 
<היו"ר מכלוף מיקי זוהר:>
ולמה שאתם לא תעשו?

<רחמים מדינה:>
כי זה עולה כסף, והרבה כסף לחברת חשמל. 
<היו"ר מכלוף מיקי זוהר:>
למה? אתם יכולים.

<רחמים מדינה:>
אנחנו לא יכולים לתת – כל דירה עולה 530 שקל. 
<היו"ר מכלוף מיקי זוהר:>
יש פה נסיבות מיוחדות. נדבר עם מנהל המחוז, נדבר עם יפתח. 

<רחמים מדינה:>
אוקיי, אני יכול לדבר, אבל אני יודע - - -
<היו"ר מכלוף מיקי זוהר:>
יש פה נסיבות לא פשוטות. 
<רחמים מדינה:>
פחות או יותר אני יודע את התשובה.
<היו"ר מכלוף מיקי זוהר:>
אנחנו לא רוצים להמשיך לגרום לדיירים - - -

<רחמים מדינה:>
פחות או יותר אני יודע את התשובה. הנושא האחרון, חייב שהכונס ידע, הנושא של התחנה. 
<היו"ר מכלוף מיקי זוהר:>
קודם כל, בשביל הכונס, הנתון שהוא חיפש – כ-300,000 שקל. 24 דיירים, 12,500 שקל - - -

<קריאות:>
לא, לא, לכול.

<היו"ר מכלוף מיקי זוהר:>
אה, לכול?

<קריאה:>
זה מה שאני אומר לך. 

<קריאה:>
זה כלום. זה כסף קטן. 

<רחמים מדינה:>
12,000 פלוס כ-10,000 לחשמלאי שצריך להכין.
<היו"ר מכלוף מיקי זוהר:>
20,000 שקל?

<אילן שוחט:>
כן, זה מה שאני אומר לך. 

<היו"ר מכלוף מיקי זוהר:>
זה אפילו לא פרומיל. אני לא יודע אם בכלל צריך לעשות בקשה דחופה, יש לך קופה קטנה, לא? זה לא מהקופה הקטנה? תמשיך.
<רחמים מדינה:>
כמו שאמרנו, בדיקה בטיחותית של המתקן, שנמנע אסון, חס וחלילה, שנותנים חיבור גדול יותר, והדיירים עשו שינויים בדירות. כמובן שאנחנו דורשים שהוא יגמור לנו את התחנה. עוד דקה אני מבקש. חצי דקה, אני מסיים. מאז כניסתי לתפקידי לפני כארבעה חודשים – הייתי מודע לנושא הזה. אנחנו עשינו הכנה, הבאנו כבל ממרחק רב מאוד על מנת שנהיה מוכנים ללא תחנה. עשינו את זה לטובת הדיירים, כהומניות לדיירים, שנהיה מוכנים לחיבור הקבוע. אנחנו כיום מוכנים לחיבור הקבוע. 
<היו"ר מכלוף מיקי זוהר:>
תודה רבה. 

<ויקטוריה אלקבץ:>
מיקי, אני רוצה לומר משהו.

<היו"ר מכלוף מיקי זוהר:>
אני לא יכול. מצטער, אני מאוד רוצה, אבל אני לא יכול.
<ויקטוריה אלקבץ:>
עם כל הכבוד, מיקי, זה לא פתרון. זה לא פתרון.
<היו"ר מכלוף מיקי זוהר:>
זה כן פתרון. אני לא יכול. דבר ראשון, אנחנו מבקשים מהכונס לפנות לבית המשפט לאשר תשלום גם לחשמל וגם לחשמל הבודק. זה כ-20,000 שקל להערכתי. בין 18,000 ל-20,000 שקל. שבתוך 48 שעות תהיה לנו אפשרות לתת להם חשמל של 160 אמפר. זה פתרון זמני כדי שיוכלו לעבור את הימים הקרובים. פעם שנייה, אנחנו נקרא ליושב-ראש הוועדה המחוזית, אורי אילן, לתת אישור זמני לחברת חשמל, טופס 4, חיבור זמני, על מנת שיוכלו לחבר חשמל באופן קבוע. טופס 2 זה נקרא.
<אילן שוחט:>
יש להם עכשיו טופס 2. 
<היו"ר מכלוף מיקי זוהר:>
טופס 4. 

<אילן שוחט:>
לא, יש להם 2 זמני, והם צריכים 4. 

<שי גליקמן:>
אם בית המשפט לא מאשר?

<היו"ר מכלוף מיקי זוהר:>
אז תחזרו אלי ותגידו לי תשובה. 

<קריאה:>
צריך טופס 4, מיקי. 

<שי גליקמן:>
בינתיים הם צריכים - - - 

<היו"ר מכלוף מיקי זוהר:>
תגידו לי תשובה שהוא לא אישר אם הוא לא אישר. 

<אילן שוחט:>
תסביר לבית משפט מה היה פה, שזה בא מהכנסת, שזו ועדה.
<היו"ר מכלוף מיקי זוהר:>
תגיד לו שזה חשוב. אני אדבר עם שלמה, ואנחנו נמצא את הפתרון. ברגע שיהיה טופס 4 זמני, כמובן שאנחנו נצפה מחברת החשמל לעשות את העבודה הכי מהר שאפשר ובצורה רצינית. אני גם סומך עליכם בעניין הזה. בקטע המקצועי אני סומך עליכם. אני מבין שיש מוגבלות, אל תכעס עלי על קודם. פשוט יש לנו בעיה, אנחנו חוששים מאוד מפקידות. יש לנו מן טבע כזה, הנבחרים. פקידים מאיימים עלינו כל הזמן. אז אנחנו מורתעים. אבל מה החיסרון של פקיד? אפשר לתבוע אותו על דיבה, ולחברי כנסת יש חסינות. זה כל הסיפור. חברים, בסוף אין דרך אחרת, אין פתרון קסם. מצד שני, אני רוצה לקרוא גם לראש הרשות, ואני אפילו דורש מראש הרשות, לשתף פעולה עם אפס עלויות לתושבים. זה אומר שאם אתה יכול לעזור במשהו, אני בטוח שאתה תעזור, אבל לא לגבות מהם כסף. בשלב הזה הם כבר לא יכולים, נגמר, נחנקו. 
<אורי אברהם בוסקילה:>
שיצא מכתב ממנו לוועדה המחוזית. זה חשוב. 
<היו"ר מכלוף מיקי זוהר:>
הוא יעשה את זה, מן הסתם. גם אם לא נבקש, הוא יעשה את זה. אני לא חושד בראש העיר, אפילו לא לרגע שיש לו מטרה לפגוע בתושבים.
<אורי אברהם בוסקילה:>
אף אחד לא חושד. 
<היו"ר מכלוף מיקי זוהר:>
הוא רוצה שלתושבים שלו יהיה טוב, אבל אתם יודעים, יש גם מגבלות חוקיות, שאין מה לעשות, הן מחייבות את ראש עיריית צפת, עם כל זה שהוא נראה אמיץ, אבל יש גם חוקים שהוא לא יוכל לעבור עליהם, והוא משתדל לעמוד בהם. אני כן חושב שהוא יעשה את הכול, ואני מאמין שהוא יעשה את זה, עם עמדת האופוזיציה, שמן הסתם, צריכה להשמיע את קולה, וטוב שכך. אני מודה לחברים על ההשתתפות בדיון, ואני רוצה להימנע מדיון המשך בעוד שבוע. אני רוצה לדעת שבעוד שבוע כבר יש שם חשמל.
<ויקטוריה אלקבץ:>
וטופס 4 מתי? 

<היו"ר מכלוף מיקי זוהר:>
וטופס 4 זמני אני מקווה - - -

<ויקטוריה אלקבץ:>
תאריך?

<היו"ר מכלוף מיקי זוהר:>
זה לא תלוי בי, זה תלוי בראש הוועדה המחוזית. כמובן, הוועדה תפנה לשר האוצר כאחראי על מינהל תכנון ובנייה. זה כבר שר אוצר, זה לא שר הפנים. כחלון השתלט על הכול, אתם יודעים, אז גם את זה הוא לקח על עצמו. אנחנו אוהבים אותו בלי שום קשר לכלום, מעצם היותו ליכודניק בעבר. והוא גם בטח יחזור. יש פה נסיבות מיוחדות כגון פשיטת רגל של קבלן, מעורבות של כונס נכסים וצריך לפעול לתיקון החקיקה בנסיבות אלו על מנת שהקורבן לא יהיו התושבים. גם את זה אנחנו נעשה. 
<אילן שוחט:>
אם אתה מצליח לעשות את זה, אתה עושה היסטוריה.

<היו"ר מכלוף מיקי זוהר:>
אנחנו נעשה. הוועדה כמובן עומדת לרשותכם ולרשות תושבי הפריפריה בפרט. תודה רבה. הישיבה נעולה. 

<יואב הלאל:>
אדוני היושב-ראש, אני מאוד מודה לך באופן אישי. 

<הישיבה ננעלה בשעה 11:05.>

